text:
«no varès masse voe… [e mi vogle di corse]
vistît in pont-e-divot… obleade… int rebeche…
miôr di no!»
po ben… i dîs zirantmi a poiâ il vueit sul bancon
nol impuarte…
(joi, se mi brusave invezit! po folc, ve ca le pensade…)
…o pues prontâ jo alc di cene!
se ti va ben, si capìs !
o varès le esclusive dai voi che tu âs…
(l’entusiasim mi veve sburtât dal dut fûr di strade)
no ai mighe sintût nissun sì: nome un suspîr
lizêr come aiarin di sot sere. ma lu ai let sui soi lavris in sfrese
jenfri il veri dal cjaliç …
mi rint cont di bot! (no podevio smorseâmi le lenghe, no!)
aromai e je fate… “… po ce fasio cumò?
jo no ai prontât mai, nancje un ûf dûr…!”
…e intun sclop e je sere. [1]
ben rivade a chê frute. comoditi. ven… cjate fûr une musiche
che sedi intonade al to jessi chi… cussì biele!
intant che di là o rivi insomp al mistîr…
e mi invii
(cule agjitazion di un novel)
o vevi metût in vore dut il gno estri,
disintmi sigûr che il mangjâ al è un mût elegant
di spartî il gust di vivi.
po chestes robutes e dovaressin lâ ben!
e son dutes curades, minudes, faciles, scletes
(di complicât al è za il baticûr).
o impii el doplêr e o doi l’ultin voli
intant che mi rivin, ardint, les notes di Sergej Vasil'evič [2]
in savôr di promesse…
su le taule in biel viodi, scudielutes di crep metudes a cempli:
cun salam di felin in rudieles, bussades di kiwi in fetutes.
altres cun speck bracecuel a uve grispine de Cine.
sandenêl di bessôl e bresàule su spics di ananàs.
li vicin e cimiin cuadreluts di formadi:
ognidun cul so compagnatori, in bussui di veri.
chei moi di paste a fâsi sconfondi de mîl di cjastinâr.
narançs in confeture a sposâ chei di latarie.
po dopo i vecjos e dûrs, di meti a morestâ
in marmelade di fîcs.
e gustin emozion cence pan
e ogni tant, sclip a sclip, Veuve Clicquot.
in tal jenfri Sergej i dâ sot cence pâr…
e finin cu les triscules di tufâ, dentri a man, intal yogurt
grêc al limon
e pomulutes di bosc con gotes di mîl di robìnje:
volint.
chest moment al è cussì intens e beât
che mi somearès di podê ancje murî
par che al deventi imortâl (po ce isal l’eterni
se non un adun infinît di bon e di biel: di fregui d’amôr !)
«e vanze une gote di mîl…»
…
mi plasarès… dâle sù…
di el fari


c: text/html

text:
Intal 2007 i socialiscj de Navare (PSN), sburtâts des pressions che a rivavin di Madrid, a vevin refudât un acuardi cu la coalizion nazionaliste basche Nafarroa Bai (NaBai) e cu la çampe radicâl (IUN) e a vevin duncje lassât il guvier de Comunitât Forâl intes mans de diestre (UPN e CDN). Cumò a àn decidût di rompi ancje i acuardis di guvier che a vevin cun NaBai in siet Comuns de Navare. I socialiscj a àn justificât cheste decision cul fat che il sindic di Atarrabia / Villava (in fuarce a NaBai) al à permetût a un rapresentant di ANV, partît de çampe indipendentiste basche metût fûr leç, di dâ il vie uficiâl (txupinazo) ae fieste dal paîs. In pratiche, il PSN al acuse la coalizion nazionaliste basche di svicinâsi ae çampe indipendentiste e, duncje, di cimiâ a ETA. Daspò di cheste decision, i rapresentants de çampe indipendentiste basche a àn declarât che il PSN al mostre simpri plui a clâr che al è daûr a colaborâ cu la UPN par impedî cualsisei cambi politic in Navare.
Font: Gara, 05-06/10/09

robotstxt: allowed

filter: keep


text:
Benvignûts
La Lavagne Plurilengâl e je une rêt di istituzions scolastichis e culturâls furlanis
che si impegnin pe promozion dal plurilinguisim e la tutele de lenghe furlane
intune prospetive multiculturâl e europeane.
Chest al è il sît istituzionâl de rêt. Achì si puedin cjatâ dutis lis notiziis
relativis aes nestris ativitâts.
- Societât Sientifiche e Tecnologjiche Furlane
- Universitât Ca' Foscari - Vignesie
- Pädagogische Hochschule Kärnten
- Universitât dal Friûl
- USR-FVG
- Istitût di istruzion superiôr Stringher - Udin
- Liceu sientific Marinelli - Udin
- Istitût di istruzion superiôr Malignani - Udin
- Istitût di istruzion superiôr Mattei - Tisane
- Istitût di istruzion superiôr Magrini/Marchetti - Glemone
- Liceu Percoto - Udin
Agjende
Cjale dut il calendari des ativitâts de rêt.


text:
Vonde difindi la autonomie cu la scuse de lenghe furlane!
La cunvigne plui penose che o vedi viodût
La sale vueide e je stade il simbul plui clâr dal faliment de politiche linguistiche dai ultins 4 agns.
Il vueli sant sul cadavar lu à metût l'assessôr De Anna che al à declarât di jessi l'assessôr de culture linguistiche e no de politiche linguistiche: ma si cjapìno pal cûl?
Doi o trê sindics presints, cuasi nissun sportelist (ecezion Marta, sporteliste a Aquilee), doi o trê conseîrs regjonâi: nome Menis e Franz a àn assistût a dute la cunvigne.
Biei i intervents tecnics de matine che però a piturin un cuadri penôs de politiche linguistiche.
La plui part di chei altris intervents fûr teme, cun int che e tirave fûr scusis, e fevelave di cualsisei robe che i vignìs pal cjâf o che e reclamave bêçs pe sô clape.
Biei ancje i intervents di Pauli Cantarut (che al à dite "Ma di ce fevelìno ca?"), Carli Pup pal Comitât 482 e ancje chel di Silvana Fachin Schiavi.
I responsabii de politiche linguistiche assents o presints dome in cuarp: i sintiments no si sa ben dulà che ju vedin pierdûts, si suspiete cualchi azion dai aliens o cualchi rituâl woodoo.
La pinelade di colôr le à dade un dai massims rapresentants politics, cuntun discors fûr dai semenâts, ma soredut cu la sô segretarie vistude in perfet stîl putane di cort de decadence romane...
Compliments a cui che al à organizât cheste paiaçade, ma soredut a cui che nus à puartât a cheste situazion!
“SONO I FATTI A PARLARE CHIARO”
Cussì al veve dite Renzo Tondo, il nestri President, ai 22 di Avost dal 2012, ripuartât tes pagjinis dal Messaggero Veneto.
E viodìn alore i fats, cemût che a vegnin fûr di une analisi dal Comitât 482:
Conference su la tutele de lenghe furlane
Sabide e sarà la Conference su la tutele de lenghe furlane.
Al sarès stât interessant, in plui di sintî ce che si à fat a nivel public (e al è stât fat pardabon pôc o nuie!), savê ce che si è mot a nivel di privâts, di associazions, di editôrs e v.i.: il spazi dât al "associazionisim" invezit al sarà une vore une vore piçul.
Cun di plui a son ancje realtâts che no si puedin meti tal grum dal associazionisim, e che a fasin de lenghe furlane une ativitât lavorative: la Serling par esempli, no je stade nancje invidade ae conference. E no je la prime volte: viodût che no à mai fat domande di finanziament, al è come se no fos.
Cui che al à permetût la realizazion di dizionaris, struments didatics, struments informatics tra i plui impuartants pe lenghe furlane, par chei che a direzin cumò la politiche linguistiche furlane al è come se nol fos.
Ma la aplicazion o la mancjade aplicazion di une leç di tutele no si le viôt dome di ce che a disin i esperts di legjislazion e di burocrazie; si le viôt soredut tai efiets che e prodûs su la societât, su lis porfessionalitâts, su la ocupazion.
Par ce che al è stât fat tai ultins agns, i responsabii politics e aministratîfs de politiche linguistiche pal furlan a varessin dome di domandâ scuse: invezit o scomet che in cheste conference a tiraran dome fûr scusis.
Plurilinguisim, Catalogne e Friûl
Vote il Tiliment!
Vote il Tiliment tant che lûc dal cûr! Nol è dome un concors, al è un mût par difindi un flum che al è un patrimoni par ducj i furlans!
De politiche furlaniste ae politiche furlane
- la emigrazion, cundut che e je ancjemò (e no si fevele di jê cemût
che al coventarès), no à plui l’impat traumatic di une volte;
- lis sclavitûts militârs e in gjenerâl la presince des fuarcis
armadis in Friûl si son sbassadis une vore;
- la Universitât dal Friûl e je
stade istituide, in complès e je une buine universitât, in cualchi câs
ecelente, ancje se in maniere paradossâl i cjamps dulà che e funzione piês
a son propit chei leâts ae lenghe e ae identitât furlane;
- il Friûl al è dentri intune
regjon autonome cun statût speciâl, ancje se cun capitâl Triest;
- la lenghe furlane e je tutelade
a nivel regjonâl e statâl, ancje se lis leçs di tutele in pratiche no
vegnin lassadis funzionâ.
Pseudopragmatisim linguistic - IV (FIN)
Pseudopragmatisim linguistic - III
Il pseudopragmatisim linguistic - II
Il pseudopragmatisim linguistic - I


text:
Al è un mês che al è lât cun Gjo puar Renato Iacumin.
Al à puartât tante lûs e nus à insegnât il significât profont dai mosaics de Basiliche di Aquilee.
Dî graciis al è pôc.
Undis agns indaûr La Comugne e publicave cheste interviste, e reste buine ancjemò vuê.
“Tata, ma chês a
son stelis!”
Interviste a Renât Jacumin
par cure di Sandri Carrozzo
di “La Comugne”, 2, 2001
Edizions Kappavu
“O ai
viodût masse documents,
a son masse testemoneancis
par fâmi pensâ che la storie
e je dome chê che a disin lôr”
Gjilbert Pressac
Tai ultins vincj
agns soredut dôs figuris di studiôs a àn apassionât la curiositât storiche dai
furlans su la antighe glesie di Aquilee: puar pre Gjilbert Pressac e il
professôr Renât Jacumin.
La memorie de
storie e je un dai elements di fonde de identitât di un popul e i furlans a
pandin di agnorums une salde volontât no dome di no pierdi il ricuart di ce che
al è stât, ma soredut di scuvierzi la lôr storie vere, tant che se dispès e fos
involuçade de fumate. Salacor chest desideri simpri vîf al è un rivoc positîf
dal cronic identificâsi tal stereotip dal popul batût: si sa ben di fat che la
storie le scrivin chei che a vincin, che i libris di scuele a contin ce che i
plâs al podê e che la veretât i batûts a àn di cirîle in altrò.
Chest altrò al è
stât cjatât dispès tai libris e tes conferencis di Renât Jacumin, che, pûr
discognossût des lobiis academichis, lassât di bande di catidris universitaris
e tignût in suspiet, o ancje in asse, des jerarchiis eclesiastichis, al è lât
indevant a pandi i siei studis sui mosaics de basiliche di Aquilee. Di pôc al à
publicât par Gaspari il volum Le porte della salvezza, che al tire adun
ducj i risultâts di agns e agns di ricercjis.
Parcè aial tacât
a studiâ i mosaics de basiliche di Aquilee, cuant ju aial cognossûts pe prime
volte?
Jo o ai scomençât di frut cuant che al jere
gno puar pari che al faseve l’archivist tal museu e al compagnave i visitadôrs,
soredut todescs o francês, a cjalâ i mosaics, tantis voltis i soi lât daûr e,
come che o dîs tal libri, mi soi subit maraveât che tai mosaics si viodevin
stelis e che invezit tes spiegazions che o scoltavi nissun nol nomenave chestis
stelis, nancje insumiâsi. Alore mi soi apassionât a cirî par cont gno se
chestis figurazions no fossin par câs la imagjin cosmologjiche di un mont,
secont la visuâl di cualchi curint di pinsîr, che a podevin jessi ancje chê di
Tolomeu, chê dai ermetics, dai adoradôrs dal Soreli, o egjizians o pûr
mitraics. Di li o ai scomençât un pôc a la volte a leimi dutis lis tratazions
che inta la antichitât, ma presumibilmentri localizadis ator dal II-III secul
dopo Crist, nus vessin lassât scrit di cheste vision cosmologjiche. E tra dutis
chestis, scartade chê mitraiche, scartade chê egjiziane, scartade la
tradizionâl classiche greghe e ancje chê di Tolomeu parcè che l’ordin dai
planets nol è chel, o ai individuât chest ordin particolâr aberant, che al è
dome intune opare gnostiche e di nissune altre bande. Alore o ai scomençât a
profondî cheste curint fondade su tescj che no jerin chei canonics.
I risultâts des
sôs ricercjis a àn puartât a tornâ a dâ valôr a liendis che prime a vignivin
calcoladis cence fonde storiche dai studiôs, par esempli la antichitât de
glesie di Aquilee e la fondazion di bande di Sant Marc.
Sì. A un ciert pont
al ven fûr di gnûf chel che Paschini dal 1904 e dal 1908 al à demolît, in doi
studis che al veve fat, come pie tradizion o adireture pie superstizion e
liende, liende cence fondis storichis. Alore mi soi domandât se chest che
Paschini al veve metût di bande de storie e anzit confinât fûr de storie, nol
tornàs e jentrâ te storie pal barcon, si po dî, parcè che li mês ricercjis a
dan di risultât che a Aquilee il prin messaç dal cristianisim al jere vignût di
Alessandrie, sei che si trati di un messaç gnostic, sei che si trati di un
messaç ortodòs catolic. Alore ve che al torne bon dut ce che al veve dit, e che
al è lât indevant a dî ancje cun me ator pal Friûl, pre Gjilbert Pressac, su
Sant Marc e su lis origjins dal cristianisim di Aquilee.
Lis comunitâts
cristianis di chê volte a jerin dividudis e a vevin ancje crodincis une vore
diferentis une di chê altre: jerino magari il rivoc di divisions di corints
filosofichis e religjosis che a jerin ancje prime di Crist?
Sì, però lis
divisions dopo di Crist nô fin cumò lis vin analizadis seont un scheme
storicistic, positivistic si po dî, cun Paschini, e ancje neoidealistic
purtrop, parcè che la progression dal scheme e va indevant e traviers de
continuitât e discontinuitât des teoriis, des filosofiis, de teologjie. Secont
invezit la mê interpretazion e chê che e ven fûr dai mosaics al somearès, come
che da rest jo o crôt che za il Turner al vedi dimostrât, che no si disvuluce
un rochel a partî de unitât teologjiche de fede cristiane, ma, dut il contrari,
si forme un fîl che si fâs sù suntun rochel cul concors di tancj fîi, che a
tacâ dal prin secul, dopo la muart di Crist, a jerin costituîts des tantis
comunitâts cristianis: e chestis tantis comunitâts a vevin deviancis,
interpretazions e ancje condizionaments culturâi i plui diferents. Ancje Sant
Pauli al à vût di scombati e mandât letaris di corezions cun chei e chei, ancje
cun concorints che o savìn dal sigûr. Jo
mi visi cumò par esempli di doi: un al jere Apol che al jere plui brâf di lui a
cjacarà parcè che ancje a sintî chei che nus contin di lui al veve une
elocuence e une ferbidece di peraule e ancje un contignût culturâl tant plui
elevât di chel di Pauli, e che però al jere probabilmentri di importazion
gnostiche, al vignive di Alessandrie; un altri al podarès sedi stât Tito, parcè
che a un ciert pont Pauli nol è vignût plui oltri e al è rivât “mèchri toû
Yllirikoû”, fin al Iliric però nol è lât oltri. Al scrîf intune letare che nol è lât oltri par no
vignî a edificâ là che altris a vevin za metût lis fondis, e chescj “altris”
lui ju clame par grêc “allòtrioi” no “àlloi”: altris, ma diferents, di
impostazion diferente, duncje in conclusion o podarès dî che mi risulte che di
tantis diferentis impostazions si è rivâts, cui concilis, par esempli Nicee e
vie discorint dopo cun chei altris, a unificâ intune uniche dutrine dogmatiche
la interpretazion de fede, ma taiant un grum di chestis interpretazions, che a
son restadis fûr, e no il contrari (vâl e dî che di une uniche fede a sedin
dopo derivadis tantis eresiis e che duncje a sedin stâts necessaris tancj
concilis par taiâlis vie). E chest al è il plui probabil che al sedi sucedût
ancje a Aquilee.
Te Aule Nord a
son i mosaics plui antîcs e salacor i plui biei che in gracie des sôs
scuviertis a àn pandût une simbologjie gnostiche une vore complesse e precise.
Cualis concezions di fonde su la salvece vevino chescj cristians gnostics?
Lôr a pensavin che
e fos une salvece di cognossince: “gnosis” al vûl dî cognossince e alore a trascuravin
dal dut altris apiets, chel de gracie e chel des oparis. Dut al ven fondût te
cognossince: Diu, la vite di Diu e la vite di Crist. La lôr fede e je di chest
gjenar: fede-sapience, tant che si pues pensâ onestementri che invezit di fede
si sedi tratât cognossince e che duncje la strade par salvâsi no sedi altri che
chê de assesi razionâl, dal pinsîr e de consapevolece. Di dulà partivino? A
partivin di cheste constatazion in tantis oparis gnostichis (baste ricuardâ l’Imni
de Perle, o Pistis Sophia o Vanzeli Veretât di Valantin o Jeu
1, Jeu 2) che nô in chest mont o sin come chel princip che al à
bandonât il ream di so pari e al è lât
in chest mont ae ricercje di un tesaur o di une perle: une volte par
strade al scuvierç il fat che la perle e je di là sù e no di ca jù e al à tante
nostalgjie dal so paîs, che al sarès il ream di Diu.
Ma ducj puedino
tornâ o dome pôcs?
Seont i gnostics no
ducj, ma dome un gjenar di oms su trê.
A son i ilics, i
oms plui materiâi, che no àn redenzie: no àn sperance di podê tornâ parcè che a
son masse inmaneâts tes robis, tai afârs di chest mont. Dopo a son i psichics,
che a àn anime e a àn cussience di vêle, ma che no rivin adore a vivi daûr dai
principis de anime e de ricercje di Diu, e invezit di vivi par cirî la veretât
e la strade par tornâ a la origjin a vivin come se si ves di stâ ca par simpri:
cualchidun forsit dai psichics al podarès ancje rivâ adore a salvâsi, ma in
linie di massime no. Chei che si salvin a son dome lôr, i pneumatics,
“pneumatikòi” o ancje clamâts “kyriakòi”, i oms “siôrs”, i oms “parons”, parons
dal lôr destin, che a san cuâl che al è il lôr destin. Duncje dome pôcs a rivin
a salvâsi traviers di une strade che e je la strade de assesi gnostiche, ven a
stâi de cognossince.
I mosaics de Aule
Sud invezit, e ancje cualchi mudament te Aule Nord, a son plui resints e a
divegnin di une concezion su la salvece che no je destinade dome a pôcs ma che
e je vierte a ducj.
Di fat la Grande
Glesie cuant che e je subentrade su chê gnostiche no à podût acetâ dut ce che
al jere sul paviment. Di robis che plui no i lavin a ‘nd jerin tal fat che ae
fin de assesi, cuant che si rive traviers dai cîi planetaris al “sterèoma”, il
cîl des stelis fissis, e a Diu, al “plèroma”, ae plenece di Diu, alì sul cerneli
dal roc al è il segn de costelazion de corone boreâl, chel che lôr a pensavin
che al fos il lûc destinât par lôr. “Sul cerneli dal Pari nô o sarìn une
corone” vâl a dî un diademe a forme di “C”, come che e je la corone boreâl dal
rest, e chest par jessi clâr a ducj lu àn ancje scrit: parsore dal roc al jere
scrit “kyriakòi” o “kyriakôn òikon”, ma salacor al jere dome “kyriakòi”, ven a
stâi il lûc dai “kyriakòi”, li che i gnostics pneumatics a saressin rivâts dopo
muarts, traviers di cheste assesi. La Grande Glesie lu à scancelât e i à scrit
parsore juste il contrari “Kyriakè vibas”, vive la resurezion, che e je par
ducj e no par pôcs, che Crist al à prometût a ducj. Invezit la corint dai
gnostics e jere une corint di pôcs, elitarie, e escludeve la grant part de int.
Teodôr (Teodorus),
che al à fat la Aule Sud, al à volût inserî tal mosaic il significât clâr: il
mosaic al è la arcje de salvece, la arcje di Noè, e ancje la forme, dividude in
trê parts come che al spieghe propit Origjen; il messaç di Crist al è indreçât
e ducj i popui, e dute la int, indipendentmentri des razis e ancje des fedis:
chest al è biel, parcè che Clement di Alessandrie, che daspò Origjen i à lât
daûr te scuele di Alessandrie, al pensave che la salvece si fos manifestade
ancje intai popui diferents di chel ebreu: tai egjizians, tai grêcs, tai
mesopotamics, tai persians, tai indians e vie discorint, e in ognidun di chescj
popui in maniere diferente, seont de sô culture e tradizion. Clement al diseve:
nô no podìn svantâsi di vê la uniche veretât, la Veretât e je uniche ma si à
manifestât in tantis manieris: ma se o stin atents, in fonts in fonts, e je la
stesse par ducj. E chest al jere Sant Clement, che magari che al fos vîf ancje
vuê, par dî la veretât, parcè che alore no saressin Biffi ator o Ratzinger.
Tal mosaic de Aule
Sud Teodôr al à volût che al fos esemplificât chest concet: di fat al à metût
la mandrie di bestiis di dutis lis razis, siet razis diferentis e une vot, cun
chê piês di dutis, considerade te Biblie propit irecuperabile, la plui
scandalose: chê dai jeurs. Cheste
le à metude te zone passionis, ta cheste vite, in chest mont, e le à
metude dute interie te zone resurrectionis, cun doi jeurs e no un sôl. Al à metût doi jeurs justementri seont la Bibie: là che Diu al dîs a
Noè di puartâ dentri i animâi, al dîs i pûrs a siet a siet e i impûrs a doi a
doi, e Teodôr al à volût che a fossin indicâts tal compart de resurezion i stes
animâi che a jerin di ca, siet, e doi jeurs. Chest al vûl dî che il messaç al è
viert a ducj e che ducj a puedin salvâsi.
Une concezion cussì vierte e ancje tolerante pai
diferents cualis consecuencis politichis podevie vê?
E podeve vê enormis consecuencis sul plan culturâl e de valorizazion de
diviersetât ancje etniche, culturâl, linguistiche che Aquilee e sostignive,
parcè che Aquilee e veve di sopuartâ il passaç di dutis lis razis, cence fevelâ
di ducj i popui che ju clamavin e ju clamin barbars, ma in realtât a jerin
popui cuntune lôr culture, lenghe, religjon, tradizion e che a passavin par
chi. Cui che nol voleve acetâ cheste viertidure di Aquilee,
dal vescul di Aquilee, prime di dut al è stât, cuntun subitus turbo et cum
impia avulsio, Jaroni, che al jere stât amì cun Rufin a Aquilee, al jere
vivût ta chel grop di int sante che e jere alì ma dopo al jere scjampât cuntun
barufon cuintri di Rufin e cuintri di chei altris. O savìn che cheste roture si
è basade propit sul probleme de molteplicitât de salvece par ducj: Jaroni al
esclût par esempli che i ebreus e podevin jessi salfs e invezit Teodôr al veve
metût la Sinagoghe figurade propit su la
jentrade, tal mosaic.
Alore la storie
de Glesie, ma ancje la storie dai stâts europeans, e varès podût vê une altre
muse, salacor di tolerance, e invezit la concezion di Aquilee e je stade
scjafoiade propit parcè che e menaçave il sisteme politic, che al à dibisugne
di pandisi cu la veretât uniche in man.
Il podê politic al veve dut l’interès a
evitâ la molteplicitât di culture, lis diferencis di religjons, lis diferencis
di lenghe, parcè che al veve une pôre, une porone propit, dal frazionament dal
Imperi: in chê volte che i popui che a jerin di chê altre bande de Rain che a
pressavin par jentrâ, l’Imperi o ju acetave militarizantju o ju tratave cun
acuardis internazionâi par fâju stâ bogns cun cediments sul plan finanziari o
di teritoris, par mantignî la unitât dal Imperi. In chel moment alì l’imperadôr
nol à vût altre soluzion che viodi te Glesie, te jerarchie, l’element plui
fuart par tignî l’Imperi unît, e sotan e ubidient dut il popul. Aquilee acetant
tantis razis diferentis, tantis gjarnaziis diferentis, tantis lenghis diferentis
e jere un probleme, tant che il pape al scomence, sul tacâ dal Cuatricent, a
mandâ cualchi epistule al vescul di Aquilee par clamâlu al ordin, par invidâlu
a obedî. Par esempli il vescul Augustin al jere stât acusât par vie che al veve
tornât a acetâ te comunitât chei che a jerin stâts fats presonîrs dai barbars,
disbatiâts, deventâts cristians arians, e dopo agns e jerin tornâts a cjase e
Augustin ju veve acetâts: il pape al jere dut rabiât parcè che cussì no si fâs,
che lôr a vevin di ritratâ e di fâ pinitince. Pensait mo, se al veve timp il
vescul Augustin di fâ dutis chês nainis li, cuant che i problemis e jerin chei
de devastazion dal teritori, de miserie, des fameis slambradis parcè che lis
feminis dai presonîrs a jerin restadis cui fioi, e dopo agns si vevin tornadis
a maridâ: devant di cheste realtât al
varès vût di cori daûr di chestis nainis di distinzion capilâr fra i fedêi, che
no si tratave nancje di arians, ma di semiarians vulfilians (che in fin dai
conts vuê tal credo o disìn in pratiche lis stessis robis che al diseve
Vulfile in chê volte).
Cemût si ise ponude le glesie furlane di
vuê, che par altri e je a pene cumò jessude dal Jubileu, rispiet a chestis sôs
scuviertis e ai valôrs de glesie antighe di Aquilee.
Le glesie gurizane, dulà che Aquilee e je,
e à rispuindût cuntune strete di sieraduris par cumò: dopo che dîs agns indaûr
cualchi predi mi veve clamât ca e là a ilustrâ i miei studis, al è stât cuasi
un befel par ducj, e pôcs si olsin di clamâmi a spiegâ ai fedêi i contignûts
dai mosaics. Udin invezit, almancul cul grop di don Pressac e Glesie Furlane,
za di agns al veve capît e valorizât cheste prospetive. In plui a jerin stadis
des associazions che a vevin recepît chest messaç: cumò no sai trop che a
contin rispiet ae gjeneralitât, jo o cognòs chei pôcs dirigjents di
associazions, predis e laics, che no son tancj: i altris no mi àn mai dit nuie,
ni clamât, ni mi risulte che a vedin acetât cheste gnove vision di Aquilee
antighe.
E cumò al è stât ancje chel che lu àn
clamât il “Giubileo” che al varès vût di sedi, daûr che al è scrit te Biblie,
la ridistribuzion des tieris, la liberazion dai presonîrs, la restituzion dai
debits: o dîs che invezit al è stât dut il contrari, une distribuzion di
miliarts di bande dal stât talian, par fâ monadis ancje. E invezit de acetazion
al è stât un cressi dal integralisim in Italie, dal razisim che al è simpri
plui grues te stradis, tal cjâf de int.
Jo no ai viodût che lis parochiis a vedin
fat un lavôr cussì capilâr par fâ viodi che la fede e à une dimension
aquileiese in Friûl, che al vûl dî soredut tolerance e acetazion di razis e di
popui, no ai viodût chest jo. Cualchi predi isolât, ma che al sedi propit il
proclame di ogni dì par chescj agns culì, jo no lu viôt.
In chescj moments soredut il mosaic al à
une prospetive di atualitât, cumò che a son tancj moviments e un incrosâsi di
popui di dutis lis razis e di cualsisei gjenar: tal paviment de glesie di Aquilee
al reste un messaç antijeronimian, di viertidure, di promesse, di salvece par
ducj.


text:
La strade e va indevant simpri indevant
Vie de puarte di dontri che e nas
Cumò la strade e je lade lontan
E jo o scuen stâi daûr se mai je fâs
Par corii daûr cun pîts imburîts
Fin che si zonte une plui largje vie
Che tancj trois e cjaveçs si son unîts.
E dopo dulà? Jo no sai a dî.
La strade e va devant simpri indevant
Difûr de puarte di dontri che e nas
Cumò la strade e je lade lontan,
Che i stedi daûr cui che je fâs!
Che al tachi un viaç par lui di gnove dade,
Invezit jo cui pîts ben stracs infin
O larai te locande iluminade
A cjatâ il gno sium e il gno padin.
Fat il cjanton o podarès cjatâ
Une strade gnove o un soiâr platât
E ben che dispès o soi lât inaltrò,
Une dì e rivarà infin cuant che jo
O cjaparai il troi ascôs che al meni
A mont de Lune, a jevât dal Soreli.
J.R.R. Tolkien
E se a un paîs lontan tu rivarâs,
domande riverent: «Ce tiere mai,
ce dius culì?»,
e no vê pôre
che simpri oms, par dut, tu cjatarâs.
No, no vê pôre; par dut e cognossin
i dius toi civîi,
e la altissime tô umanitât.
Otmar Mainardis
Co tu partissis par rivâ fin a Itache
tu âs di preâ che e sei lungje la strade
plene di aventure e di cognossince.
Dai Lestrigons e nancje dai Ciclops
e Poseidon rabiât no stâ a vê pôre
su la tô strade no tu ju varâs
se alt il to pinsîr e se volude
une emozion il spirt e il cuarp ti tocje.
Che tu i Lestrigons e nancje i Ciclops
e il trist Poseidon no tu cjatarâs
se no tu tai puartis dentri ta la anime,
se la tô anime no tai met devant.
Tu âs di preâ che e sei lungje la strade.
Che a sein tantis lis matinis di Istât
che cun ce plasê e cun cetant agrât
tu jentris in puarts che no tu savevis,
che tu ti fermis tai marcjâts Fenicis
e tu ur compris lis bielis marcjanziis,
mariperle e corais e ambris e eban,
e profums deliziôs di ogni sorte,
profums deliziôs tancj che tu vuelis,
che in tantis citâts egjiziis tu rivis,
par imparâ e imparâ di chei che a san.
Ten simpri dentri il pinsîr di Itache
chel di rivâi al è il to destin
Ma no stâ a sfuarçâ che il viaç al sei svelt.
Al è ben miôr che al duri cetant timp,
e vieli za tu rivis te tô isule,
siôr di dut ce che tu âs cuistât par strade,
cence spietâ che aur ti dedi Itache.
Itache bielzà ti à dât il biel viaç
Cence, no tu ti metevis par strade.
No à nuie altri che ti puedi dâ.
Se ti pâr misare, ingjanât no ti à, Itache,
Savi che tu sês vignût, cun tante vite,
tu varâs ben capît ce che a vuelin dî lis Itachis.
Kostantinos Kavafis


text:
Rosis di Frico
Une piçule rielaborazion avonde coreografiche dal frico.
Ingredients:
formadi vecjo gratât
patatis
1 cevole (plui o mancul 200 grams)
mieç miluç
sâl
pevar
zucar
spongje
Dislidi planc a planc la cevole taiade fine fine e il mieç miluç gratât cuntun pâr di sedons di zucar, cul fûc bas e messedant ogni tant, fin che no si caramelize, in câs zontant un pocje di aghe se al è pericul che si brusi: se al plâs il contrast tra dolç e salât si pues meti fin a 125 grams di zucar, in chest câs e ven une sorte di marmelade di cevole e miluç. Cuant che e je cuete tignîle in bande.
Fâ i zeuts cul frico, che aromai a son tradizionâi: tune fersorie si bute un pâr di pugnuts di formadi gratât, si cuei des dôs bandis cul fûc bas. Tal moment di tirâlu fûr poiâlu parsore di une tace metude cul cûl insù par che si plei e al cjapi la forme di zeut.
Spelâ lis patatis, che sedin di chês buinis di fridi o di fâ tal for, no masse gruessis, taiâlis a mieç e cuntun curtìs che al taie ben (o ancje cul spelepatatis stes) taiâ la patate intune curdele lungje e sutile ma avonde largje e fâle sù in forme di rose. Metile a cuei tal for (a 180° C, par un trê cuarts di ore o in ogni câs fin che a son ben cuetis) cuntun tocut di spongje parsore e, se si vûl, un tic di pevar.
Cuant che lis rosis di patate a son cuetis salâlis e metilis intun zeut di frico li che si à a pene metût une sedon di salse/marmelade di cevole e miluç. E bon gustâ!


text:
Wickipedia
Al è un pôc di timp che no met sù nuie di gnûf, ma la cuistion e je che o ai dismenteât in Friûl la machine fotografiche!
In ogni câs par scrivi alc o cjapi ispirazion di une gnove dade dal furlanist. Il catalan al à 100.000 articui di Wickipedia.
Sigûr che in cheste enciclopedie libare a sucedin robis curiosis: il Catalan al rive a 100.000 articui; il furlan nancje a 2.500 (in ogni câs brâfs chei che ju àn scrits). Ce che al da di maravee a son chês che noaltris pal solit nancje no calcolìn lenghis: il venit, e che a 'nd à passe 7.000, il sicilian scuasi 12.000, il lombart e il piemontês 13.000 e rots.
Vino di disperâsi e di pensâ che o vin mancul articui di lôr e che il nestri moviment al è piçul che mai e indaûr come la code dal mus?
O pensi di no. Il fat al è che chei che i tegnin venit, sicilian, lombart e v.i. a àn di vê doprât wickipedia tant che lûc di rivendicazion, stant che no àn nissune leç serie che ju ricognossi e cussì a puedin lâ ator a dî "O vin un slac di articui di wickipedia: al vûl dî che la nestre e je une lenghe". Une cuintriprove che chest al è pussibil e ven dal Volapük, une lenghe artificiâl che si calcole fevelade di un 30 di lôr in dut il mont: a vuê al à 114.146 articui in wickipedia, plui che no il catalan, il rumen, il danês, il cec, l'ongjarês e v.i.
Consolìnsi: in Friûl o vin cirût di lâ plui sul pratic e o vin 3 leçs di tutele (buinis o mancul buinis) e int che e lavore ogni dì. Sperìn di rivâ une dì o chê altre a vê ancje une biele enciclopedie par furlan.


text:
29 novembre 2010
R.Esistence in Dub, prins in Europe
O soi propit in "Fieste"! I R.Esistence in Dub a àn vinçût il Premi dal Public al Liet International, il festival european de musiche pes minorancis in Europe, davuelt sabide di sere in Bretagne.
La cjançon "Fieste" e à ricevût une slavinade di vôts e o soi propit content par chest grup che al fâs une biel miscliç glocâl in musiche, coniguant sonoritâts gjamaicanis e eletronichis cun sponts de tradizion furlane, doprant la lenghe furlane pai lôr tescj!
O aprofiti par segnalâus une vecje interviste che i ai fat a DJTubet su La Patrie di Jugn dal 2009.
Bulos e vonde!
25 novembre 2010
Biele serade a Manià cun Tiere Furlane 6 e La Associazion dai Miluçs Antîcs
Vuê a Manià o ai vude la enesime conferme che la nestre int e à gole di Friûl e di furlanetât, voie di confrontâsi e cjatâsi. Al è sucedût cussì ancje in ocasion de presentazion di Tiere Furlane 6, la riviste di culture e teritori che o firmi tant che diretôr responsabil. O aprofiti par ringraziâ dute la redazion e in particolâr il prof. Enos Costantini pal grant lavôr che a fasin.
A Manià o sin lâts parcè che li e à sede la Associazion dai Amadôrs dai Miluçs Antîcs, une biele realtât che ogni an e inmanee une mostre itinerante sui miluçs tipics furlans.
Par lei i numars passâts o podês fracâ chi.
Par savê alc di plui sul numar 6 fracait chi o par lei un piçul struc de serade di usgnot, fracait chi.
A Manià o sin lâts parcè che li e à sede la Associazion dai Amadôrs dai Miluçs Antîcs, une biele realtât che ogni an e inmanee une mostre itinerante sui miluçs tipics furlans.
Par lei i numars passâts o podês fracâ chi.
Par savê alc di plui sul numar 6 fracait chi o par lei un piçul struc de serade di usgnot, fracait chi.
24 novembre 2010
Recension sul blog de trasmission canadese Mandi Mandi
Dulà si vadial cul furlan? Jo o soi lât in Canadà, Australie, Catalogne e soredut in Argjentine: tal sens che di cuant che mi interessi di cuistion leadis a la lenghe furlane e a la identitât o ai vude la pussibilitât di cognossi une vore di int che e je ator pal mont, magari dome midiant de Rêt, contats che cualchi volte a son deventâts ancje reâi. La ultime tape e je propit canadese, cuntune recension sul blog de trasmission radiofoniche Mandi Mandi di Paolo Canciani.
Il blogarin al è un zovin di Codroip, Mattia Bello che cumò al è daûr a fâ une esperience lavorative propit in Canadà: ve chi la recension che al à fat dal gno blog.
Il blogarin al è un zovin di Codroip, Mattia Bello che cumò al è daûr a fâ une esperience lavorative propit in Canadà: ve chi la recension che al à fat dal gno blog.
21 novembre 2010
Gnogno apontaments
Ve chi un avîs che mi rive dal comun di Sedean
I Gnognosaurs in mostre: lis taulis origjinâls, i libris, i Gnognoboi, “fasiti la foto cui Gnognosaurs”, disegne i Gnognos e tant altri...
A San Lurinç di Sedean Cjase Uarnèl (vie Çorut, 1)
A San Lurinç di Sedean Cjase Uarnèl (vie Çorut, 1)
Inaugurazion: domenie ai 28 di Novembar aes 17.00
A saran presints l'autôr Andrea “Dree” Venier e la senegjadore Elisabetta PittanaVierzidure: vinars e sabide des 9.30 aes 12.30 fin ai 31 di Dicembar
In plui o ricuardìn ancje lis dôs presentazions dal libri "I Gnognosaurs 2"
Il gnûf libri dai dinosauruts plui simpatics dal mont
Vinars ai 26 di Novembar aes 18
li de Osterie Al Buso, Vie Simoni 8 a Spilimberc
A saran presints l'autôr Andrea “Dree” Venier e la senegjadore Elisabetta Pittana presentâts dal editôr Orazio Cantiello
Sabide ai 27 di Novembar aes 18
li de librerie Friuli, vie Rizzani 1/3 a Udin
A saran presints l'autôr Andrea “Dree” Venier, la senegjadore Elisabetta Pittana e William Cisilino responsabil P.O. Lenghis minoritariis de Regjon F-VJ
17 novembre 2010
I Gnognosaurs a son tornâts
Dopo dal sucesson dal an passât al è aromai pront il volum 2 dai Gnognosaurs. Ma no dome: dongje dal blog uficiâl us consei di lâ a viodi ancje chest gnûf sît cun tancj gnognozûcs: gnognogame.blogspot.com
11 novembre 2010
Minorancis linguistichis e imprenditorie
Pai siei 30 agns Radio Onde Furlane e à inmaneât une cunvigne su Minorancis linguistichis e imprenditorie.
Se o rivais, us consei di passâ sabide ai 13 di Novembar in Cjamare di Cumierç a Udin.
Par viodi dut il program, fracait chi.
Se o rivais, us consei di passâ sabide ai 13 di Novembar in Cjamare di Cumierç a Udin.
Par viodi dut il program, fracait chi.
02 novembre 2010
PPP 02.11.1975_2010
Fint che al jere vîf, al deve fastidi a plui di cualchidun.
35 agns indaûr lu àn copât.
Cumò che nol è plui vîf, al continue a dâ fastidi a plui di cualchidun.
Vuê no puedin plui copâlu.
"A vignarà ben il dì che il Friul al si inecuarzarà di vei na storia, un passat, na tradizion!..."
[furlan di Pier Paolo Pasolini]
35 agns indaûr lu àn copât.
Cumò che nol è plui vîf, al continue a dâ fastidi a plui di cualchidun.
Vuê no puedin plui copâlu.
"A vignarà ben il dì che il Friul al si inecuarzarà di vei na storia, un passat, na tradizion!..."
[furlan di Pier Paolo Pasolini]
01 novembre 2010
Taiant la coce su Contecurte
Pe seconde volte o ai vût l'onôr e il plasê di jessi ospit de Ostarie leterarie di Contecurte che di pôc e à ristruturât l'ambient...
Fracait chi par lei la mê "Taiant la coce"...
Fracait chi par lei la mê "Taiant la coce"...
Iscriviti a: Post (Atom)


text:
Paîs Catalans: il guvier valenzian al bloche i ripetitôrs de TV3
Vie pe gnot dai 9 di Dicembar il guvier valenzian al à blocât la ativitât dal ripetitôr de Carrasqueta che al trasmet il segnâl de emitente in lenghe catalane TV3 suntune part dal Paîs Valenzian. La organizazion Acció Cultural del País Valencià, che e veve metût sù l’implant, e considere l’at un “atac antidemocratic cuintri de libertât di espression e dal dirit ae pluralitât informative dai valenzians”. Cuintri de sierade dal ripetitôr a àn cjapât posizion ancje il Guvier catalan, e diviers partîts valenzians tant che il Bloc, Esquerra Unida e Esquerra Republicana. I prins doi partîts, dut câs, a àn ancje lamentât il compuartament de Gjeneralitât de Catalogne che e leve dilunc a sigurâ che no jerin problemis intes tratativis cul Guvier valenzian par compensâ la presince de TV3 intal Paîs Valenzian cun chê di Canal 9 in Catalogne. In ogni câs, ducj a àn dite che si trate di une azion pre eletorâl imbastide dal PP che al è cumò al guvier tal Paîs Valenzian. Al è zaromai di agns che il PP valenzian al puarte indenant une politiche anticatalane che si fonde prin di dut suntune azion di separazion des varietâts linguistichis catalanis che si fevelin intal Paîs Valenzian rispiet al catalan. Une azion che e cîr di dineâ la partignince dal so teritori ai Paîs Catalans là che, in plui dal Principât de Catalogne e dal Paîs Valenzian, a son dentri lis Isulis Baleârs, la Franja di Ponent che e je intal Aragon, la Catalogne Nord che e je intal stât francês, e la citât dal Alguer in Sardegne.
[Font: VilaWeb, 10/12/2007; Mon Divers, 11/12/2007]


text:
martedì 28 dicembre 2010
1980-2010 LA "RETROSPETIVE" DI ORLANDO FANTIN
lunedì 27 dicembre 2010
IL SINDIC E LA CRISI. LIS TASSIS E LIS POLTRONIS
Durante l’ultimo consiglio comunale, giusto prima della “debacle” sui regolamenti, a proposito del punto 4 all’ordine del giorno “Modifica regolamento comunale per l’applicazione dell’ICI approvato con delibera di consiglio n.15/2008 e s.m.i.”, il gruppo del Partito Democratico ha proposto nuovamente di estendere l’esenzione ICI per la prima casa anche alle unità C2 (pertinenze delle abitazioni principali con destinazione a magazzini, depositi, ecc….). Sullo stesso argomento un emendamento presentato dal Pd qualche mese addietro era stato bocciato dalla maggioranza con la scusa che prima avrebbero dovuto verificare che l’operazione non mettesse in difficoltà il bilancio. Del tutto naturale che la verifica (dopo qualche mese) nessuno nella maggioranza l’avesse ancora fatta. Quando i consiglieri del Pd hanno riferito che la cifra in questione era attorno ai 5/7 mila euro e che in tanti comuni della zona le pertinenze C2 erano già classificate come esenti ICI, il sindaco ha risposto che no, non si può fare “perché c’è la crisi e non ci sono soldi”. Niente male come risposta per un sindaco che in piena crisi ha speso più di 30 mila euro per cambiare i mobili del suo ufficio e della sala giunta. Non ci sono margini per togliere 5 mila euro di ICI, ha detto Bordin, lo stesso che ha introdotto una addizionale Irpef che taglie circa 150.000 euro dalle tasche dei contribuenti palazzolesi. No, non si può proprio rinunciare a quei 5/7 mila euro di ICI, ha detto il sindaco, lo stesso che continua a tenersi stretta una giunta di ben 5 assessori. Se la crisi picchia così duro forse di assessori ne basterebbero 4 avevamo ragionato come Pd quando presentammo una mozione per ridurre il numero dei componenti della giunta. Era il mese di aprile e la mozione fu “affondata” da parte della maggioranza. La crisi si tira in ballo per aumentare le tasse o tagliare qualche servizio ma quando c’è da tagliare qualche poltrona sparisce in un lampo, vero signor sindaco?
domenica 26 dicembre 2010
FIGURATIS
Une mozion ritirade in avrîl, la propueste pal regolament di polizie rurâl e une delibare di indreçaments par une convenzion cun trê associazions ritiradis intal mês di lui, le adozion di un P.A.C. di iniziative privade ritirât in setembar, un ordin dal dì rinviât in novembar e, par finì in glorie l’an, e son stâts ritirâts intal ultin consei comunâl dai 23 di dicembar doi impuartants regolaments pe gjestion dai refudons e pal ûs dal centri comunâl di racuelte dai refudons.
Lis resons di chestis situazions e son diviarsis: in cualchi câs mancjance di condivision politiche, in cualchi altri mancjance di capacitât di decidi, te maiorance dai câs …. superficialitât politiche e aministrative (ats falâts o incomplets puntualmentri rilevâts di bande dai conseîrs di minorance che, cussì almancul al somee, e son i unics che e lein lis propuestis di delibaris).
Dal sigûr une schirie di brutis figuris pal sindic e pe maiorance (e in cualchi câs ancje fastidis concrets come intal câs de convenzion cun ANA, AUSER e AMICI DEL BOSCO ritirade cence un valit motîf in lui e puartade – ancjemò falade tant che la minorance e a scugnût presentâ un emendament - dopo 4 mês). Insome, figuratis.
Negli ultimi 5 consigli non c’è stata una volta che la maggioranza del sindaco Bordin sia riuscita ad approvare tutti i punti che aveva portato all’attenzione dell’assemblea del consiglio comunale. Una mozione ritirata in aprile, la proposta per il regolamento di polizia rurale e una delibera di indirizzi per una convenzione con tre associazioni ritirate nel mese di luglio, l’adozione di un P.A.C. di iniziativa privata ritirata in settembre, un ordine del giorno rinviato in novembre e, per finire in gloria l’anno, sono stati ritirati nell’ultimo consiglio comunale del 23 dicembre due importanti regolamenti per la gestione dei rifiuti e per l’uso del centro comunale di raccolta dei rifiuti.
Le ragioni di queste situazioni sono diverse: in qualche caso mancanza di condivisione politica, in qualche altro di mancanza di capacità decisionale, nella maggioranza dei casi ….. superficialità politica e amministrativa (atti errati o incompleti con rilievi puntuali da parte dei consiglieri di minoranza che, almeno così pare, sono gli unici che leggono le proposte di deliberazione).
Sicuramente una serie di brutte figure per il sindaco e la maggioranza (e in qualche caso anche problemi concreti come nel caso della convenzione con ANA, AUSER e AMICI DEL BOSCO ritirata senza un valido motivo e ripresentata – ancora sbagliata, tanto che la minoranza ha dovuto presentare un emendamento – dopo 4 mesi). Insomma, figuracce.
PALAÇÛL 11/01/2011: CONVOCADE LA ZONTE COMUNÂL IN SENTADE PUBLICHE
Il sindic al à convocade la Zonte Comunâl in sentade publiche par MARTARS AI 11 DI ZENÂR, A LIS 18.00 alì dal Municipi pe tratazion dai argoments iscrits intal ordin dal dì ca sot:
1) Aprovazion dal P.A.C. di iniziative privade Zone “D2/a” – Dite “Stratex Spa”.
giovedì 23 dicembre 2010
ORGOI DEMOCRATIC
LASSITS E SERVIZIS PAL SOCIÂL: LIS PROPUESTIS DAL PD PAR TISANE
martedì 21 dicembre 2010
MANDI ENZO
Lei il ricuart di Maurizio Mattiuzza:
Ci sono uomini che narrano se stessi coi silenzi, gli sguardi, che parlano coi gesti e le rinunce.
Che hanno idee da difendere e quindi sembrano testardi,mentre invece sono soprattutto onesti e proprio per questo anche un po’ tormentati dalla solitudine di chi crede ancora al valore di una stretta di mano. Enzo Bearzot a vederlo, ad ascoltarlo, era un uomo così e tutto attorno a lui mi sapeva di erba e sassi di fiume, come a toccare il prato ghiaioso di certi nostri vecchi campi da calcio. Pietre e argille che hanno cresciuto gente e facce come la sua, capaci di tenere testa al mondo e diventare campioni. Di football, certo, e anche di saggezza e misura, come a dirci che il premio della vittoria non è il dominio, ma la soddisfazione d’aver fatto bene quello che la vita ti chiama a fare. Una lezione che vale per il calcio e pure per il mondo, perché lo sport è proprio questo che dovrebbe essere. Ottimo mediano nel Torino e nell’Inter, ma poi e soprattutto tecnico mundial della più bella nazionale di calcio che l’Italia abbia mai avuto, figura mitica eppure sempre pacata, Bearzot è stato, oltre che un grande uomo di calcio che appartiene all’Italia intera e allo sport mondiale, anche filo intimo nella tessitura della nostra anima friulana. La sua pipa, la sua giacca, la tattica che usciva dalla panchina rimbalzando lungo il campo come un monito, a noi friulani sono suonate sempre familiari come la voce di uno zio un po’ burbero ma capace di insegnarti il dribbling con l’esempio. Perché non basta dire, bisogna fare e lui faceva. Faceva e vinceva, silenzioso come un filosofo e tenace come un carpentiere, quasi a parlare una vulgata di fatica e lavoro che noi, gente delle sue parti, volevamo immaginare capace di arrivarci nel cuore con un attimo di anticipo rispetto alla telecronaca, cercando nei suoi labiali e in quelli di Dino Zoff il suono millenario della nostra lingua.
Cjale, al à dite che al cambie Antognoni, tu viodarâs che cumò al met drenti Graziani…
Forse nessuno di noi avrebbe indovinato davvero un cambio dei suoi, che il genio calcistico di Bearzot certo non era alla portata di tutti, ma nulla ci toglierà mai quell’illusione magica d’essergli stati amici nel dubbio delle scelte che si è fusa assieme alla nostra gioventù e ai tuffi nelle fontane la notte in cui diventammo campioni del mondo in Spagna. La gioia serena e sfrenata di quella vittoria senza nemici è una delle radici più profonde della sua grande eredità sportiva ed umana, una sensazione impagabile eppure ormai smarrita nei dedali del calcio coi nervi a pezzi che ci tocca di vedere oggi. Zico che mostra la maglia strappata dai nostri difensori schierati a mordergli il respiro, la coppa del mondo alzata in un urlo composto ma capace di bruciare la notte caliente di Madrid, la partita a scopa con il presidente Pertini sono capolavori degni di un maestro del Rinascimento. E forse Bearzot, oltre che un grandissimo Ct è proprio questo che è stato: Un artista, un pittore. L’ultimo grande affresco dell’Italia postbellica porta la sua firma silenziosa. Quel mondiale, quei campioni cresciuti alla sua scuola sono la più bella immagine con sorriso in cui questo paese sia riuscito a ritrovarsi negli ultimi sessantacinque anni e davvero non c’è oro al mondo che valga più di un popolo felice che si stringe attorno alle gesta di un uomo capace e per bene come è stato lui. Mandi Enzo, ti sia lieve la terra. Tu nus mancjarâs.
venerdì 17 dicembre 2010
ORDENANCIS FALOPIS E DIRIT COMUNITARI
Plui detais sul sît de Asgi.
CONVOCÂT PAR JOIBE AI 23 DI DICEMBAR IL CONSEI COMUNÂL DI PALAÇÛL
Ve ca l'ordin dal dì:
1) Leture e aprovazion dai verbâi de sentade dal 27.11.2010, dal n° 45 al n° 52;
2) Ratifiche delibare di zonte n.132 dal 30.11.2010; variazion al belanç di prevision esercizi 2010 (variazion n. 8);
3) Ricognizion des societâts partecipadis e adempiments ex art.3, comis 27/33, L.n.244 dal 24.12.2007 – Adeguament al art.14, come 32, D.L. n.78/2010, convertît cun L. n.122/2010;
4) Modifiche regolament comunâl pe aplicazion de ICI aprovât cun delibare di consei n.15/2008 e s.m.i.;
5) Aprovazion Variante n. 5 al plan regolament edilizie comunâl – modifiche art.52;
6) Indreçaments pe rinovazion de convenzion di concession in ûs dal imobil “ex Fuart Ca Modean” ae associazion sportive “La Poiane”;
7) Aprovazion dal gnûf regolament pe gjestion dai refudons;
8) Aprovazion dal gnûf regolament di ûs dal centri comunâl di racuelte dai refudons;
9) Criteris pal adeguament dal regolament dai uficis e dai servizis;
10) Comunicazions dal Sindic, conseîrs e assessôrs.
giovedì 16 dicembre 2010
PD DI TISANE: GNÛF SEGRETARI, GNOVIS INIZIATIVIS
mercoledì 15 dicembre 2010
COOP DISTRET DI TISANE: SIMPRI DONGJE AL MONT DAL VOLONTARIÂT E AL TERITORI
martedì 14 dicembre 2010
NUIE PÔRE, E JE DOME UNE ALTRE LENGHE :-)
Lei ca sot un intervent di Lorenzo Fabbro, component de segretarie provinciâl dal Pd di Udin, cun rivuart ae cuistion:
Desidero esprimere compiacimento per la scelta del comune di Udine di adottare la segnaletica bilingue (in italiano ed in friulano) per un intervento sulla cartellonistica stradale e la toponomastica che interesserà diverse vie della città. Tale operazione, sostenuta economicamente con i fondi statali della legge 482/99, non rappresenta affatto una novità (neppure per la città di Udine) e credo debba essere inquadrata in una precisa scelta di politica linguistica in continuità con il passato e non considerata un escamotage per recuperare fondi per la segnaletica in tempo di crisi.
I diritti linguistici in Italia (riconosciuti dall’art.6 della Costituzione) vengono tutelati dalla legge 482/99 e nella nostra regione, in particolare per quanto riguarda la lingua friulana, dalla legge 29/2007 e, precedentemente, dalla legge 15/96.
L’uso pubblico della lingua, all’interno e nei rapporti con le amministrazioni pubbliche e la presenza del friulano nella segnaletica stradale e nella cartellonistica sono quindi un diritto sostenuto dalle leggi di cui sopra da circa un decennio e non possono certo costituire una novità che possa “incuriosire” o portare “perplessità” come si è letto sulla stampa in questi giorni.
In questi anni la Provincia di Udine (ed anche quella di Gorizia, purtroppo molto meno quella di Pordenone) hanno svolto un grosso lavoro per quanto riguarda l’installazione di segnaletica stradale bilingue sulle strade di loro competenza e circa il 40 % dei comuni della provincia di Udine hanno provveduto a predisporre nel loro territorio cartellonistica bilingue per quanto riguarda la toponomastica.
Un lavoro prezioso ed importante anche e soprattutto per lo status della lingua friulana che ha dato sicuramente i suoi frutti.
Si tratta di investimenti ad alta redditività. Oltre a garantire un diritto la segnaletica bilingue è la manifestazione più evidente del carattere plurilingue del territorio e può rappresentare una piacevole “novità” anche per i turisti ed uno strumento da utilizzare quale “marketing” territoriale.
Alla luce delle considerazioni di cui sopra fanno sorridere le polemiche di chi ritiene che i friulani non siano in grado di capire “di primo acchito” se Grado/Grau o Venezia/Vignesie siano la stessa località o le perplessità di chi opera nel settore turistico e paventa difficoltà per gli stranieri. La cartellonistica bilingue è già presente su buona parte del territorio friulano e non risulta che si sia perso nessuno, inoltre se qualche ospite straniero chiedesse ad un operatore turistico “se è un altro posto” basterebbe spiegare, con un sorriso, che “no, è solo un’altra lingua” ed i risultati potrebbero riservare qualche piacevole sorpresa. Nella nostra Regione abbiamo avuto più volte occasione di riflettere sulle opportunità legate al plurilinguismo ed al “valore” delle lingue locali ed anche in occasione del convegno organizzato recentemente presso la sede della Camera di Commercio di Udine dalla Coop. Informazione Friulana/Onde Furlane sul tema “Minoranze linguistiche ed imprenditoria” è stato dimostrato, alla luce di una pluralità di esperienze in Italia ed all’estero, come promuovere e valorizzare assieme lingua, identità, cultura, prodotti e territorio sia un modo efficace per fidelizzare i turisti, che prendono coscienza di essere ospiti di un luogo “speciale”. Il marketing territoriale e linguistico ovviamente fuziona sia per i prodotti che per i luoghi. Del resto in tutta Europa si fa così e la cartellonistica plurilingue è la regola e non l’eccezione.
Sul fronte degli amministratori le affermazioni del rappresentante del PDL al comune di Udine che impiegherebbe i fondi della legge 482 (Tutela delle minoranze linguistiche) per la segnaletica orizzontale e per sistemare le buche sulle strade si commentano da sole e fanno capire, se ce n’era il bisogno, qual è l’atteggiamento del centrodestra rispetto al tema della tutela e valorizzazione della lingua friulana.
E’ invece importante proseguire con politiche linguistiche per il friulano che prevedano tra l’altro il completamento della realizzazione di cartellonistica e segnaletica in lingua friulana su tutto il nostro territorio ed auspicare in tal senso la partecipazione attiva di enti ed istituzioni ad ogni livello.
Lorenzo Fabbro
Membro Segreteria Provinciale PD di Udine
ROME 11.12.2010: UNE BIELE PLACE
Fracait achì par scoltâ il discors dal segretari Bersani ae manifestazion di Rome dai 11 di dicembar. Une biele zornade, une biele place.
Ancje noaltris o jerin là.
LA AMINISTRAZION COMUNÂL, OPS, PARDON, IL PDL AL PRESENTE I RISULTÂTS DE AZION AMINISTRATIVE INTAL COMUN DI PALASSÔL
Pardon, scusait, come che o varês let a nol è il sindic Bordin e l’aministrazion comunâl a presentâ i risultâts de azion aministrative ma il “Popolo della Libertà” di bessôl cul vice sindic e l’assessôr ai lavôrs publics. Une biele patafe pal sindic e pe Leghe.
E in efiets, ancje a drete, i sostignidôrs dal sindic e son simpri di mancul.
venerdì 10 dicembre 2010
BELLA CIAO, BELLA CIAO, BELLA CIAO CIAO CIAO
martedì 7 dicembre 2010
CONVOCADE LA DIREZION PROVINCIÂL DAL PD PAL 17 DI DICEMBAR
Ve ca l’ordin dal dì:
-Analisi de situazion politiche nazionâl ae lûs dal vôt di fiducie dai 14 di dicembar ae Cjamare e al Senât;
-Relazion dal Cjâf Grup dal Pd in Consei Provinciâl Francesco Martines cun rivuart ae situazion politiche-aministrative de Provincie di Udin;
-Relazion sul stât economic patrimoniâl dal partît a livel provinciâl par cure de tesoriere Anna Maria Zuccolo;
-Analisi di une schirie di cuistions frontadis di resint dal partît a livel provinciâl: eletrodot Wurmalch-Somplago, riforme dal ordinament locâl in teritori di mont, coordenaments teritoriâi dal Pd;
-Elezions Aministrativis 2011 (cuadri gjenerâl);
-Prossime Assemblee Provinciâl di zenâr.
domenica 5 dicembre 2010
AI 11 DI DICEMBAR SI VA' A ROME
Il treno, che nol fasarà altris fermadis, al rivarà a Rome, Stazion Ostiense, a lis 9.25.
Par tornâ indaûr, partence (orari indicatîf) de Stazion Ostiense tor lis 19.00 di sabide e rivade in Friûl inte matine di domenie.
Par notâsi al è timp fin ai 9 di dicembar: lait su http://www.pdfriuli.it o clamait il 0432 531173.
CONGRÈS PROVINCIÂL DE ANPI
VIVE IL CANZONÎR DI DAEL
Teatri Palamostre - Plaçâl Paolo Diacono - UDIN a lis 20,00
Al torne a sunâ IL CANZONÎR DI DAEL intun gnûf concert "Di nuovo come un tempo..."
Daspò di un grum di agns, e torne a sunâ un grup storic dal panorame musicâl furlan, che intai agns '70 e '80 al à congnossût une stagjon di grande partecipazion e impegn intal mont culturâl furlan dal post taramot, rapresentant une avanguardie inte ricercje musicâl e inte proposizion di une gnove musiche furlane cui tescj di cualchidun dai plui significatîfs poets furlans, di Leonardo Zanier a Galliano Zof, di Pier Paolo Pasolini a Gianni Gregoricchio.
La valorizazion de lenghe furlane, tant che imprest di libertât e dirit di popul par fâ cuintri ae globalizazion des culturis, si compagne di simpri intal lavôr dal Canzonîr cun contignûts sociâi indreçâts ai “senzastoria”, aes classis sociâls che di sempri a subissin injustiziis e prepotencis.
La scjalute dal concert e previôt cjançons furlanis vecjis e gnovis (tra chestis "Canson dismitude", une poesie di Elio Bartolini musicade di Giancarlo Velliscig) e une schirie di gnovis baladis par talian su lis tematichis de cuotidianitât furlane e planetarie.
Dal pont di viste musicâl il grup, insiorât de partecipazion di zovins musiciscj furlans di talent e dai arangjaments di Alessio Velliscig, al mostre un stîl tipic de cjançon di autôr moderne, in ambientazion acustiche cjade, mantignint la sô vocalitât che e alterne moments solistics e moments di coralitât, intal spirt dal Canzonîr di Dael.
La formazion dal grup e jé:
Alessandra Kersevan, vôs
Viviana Gallet, vôs
Giancarlo Velliscig, vôs e chitare
Paolo Del Ponte, vôs e bas el.
Alessio Velliscig, vôs e chitaris
Antonio Merici, violoncel
Alberto Pezzetta, tastieris
Alessio Benedetti, baterie e percussions
Jentrade a ufiarte libare.
venerdì 3 dicembre 2010
PIÇULIS GRANDIS LENGHIS A MUSICHE*MUZIKE
Al titul storic de manifestazion (“Musiche”, di intindisi inte sô ambivalence furlane e taliane) al è stât zontât ancje il sloven “Muzike” propit par marcâ la gnove muse de iniziative.
A testemoneance di cemût che lis lenghis no si fermin alì dai confins politics e nancje di chei artistics vinars ai 3 di Dicembar sul palc dal Palamostre di Udin, a tacâ des 9 di sere (21.00), o viodarìn duncje une daûr di chê altre trê formazions che, si ben che a rivin di Austrie, Slovenie e Italie, a cjantin dutis in lenghe slovene.
A vierzaran la serade i BK Evolution, formazion folk rock interessante che e rive des Valadis dal Nadison e che e je leade ae lungje esperience corâl dal Beneške Korenine. Ur vignarà daûr Tonç Feinig pianist sloven carinzian tra i plui cognossûts e preseâts dal jazz. In cheste ocasion al puartarà a Udin un progjet di stamp funk che al viôt la presince de cjantante Maya. Il grup plui spietât al sarà però chel dai Melodrom di Lubiane. Une realtât che, cul miscliç di une estetiche dark e di un sens melodic rafinât, al è di cualchi an incà un dai grups di ponte de sene alternative slovene. La lôr cjantante Mina e je ancje la vocalist dal storic grup di innomine mondiâl Laibach.
Sul finî di cheste prime serade a saran i R.esistence in Dub. La formazion Dub furlane, a pene tornade cuntun sucès de finâl dal Liet International, il festival european des cjançons in lenghe minoritarie, e varà il compit di sierâ te maniere miôr chest incuintri musicâl tra lenghe slovene e lenghe furlane.
Sabide ai 4 di Dicembar cun Musiche*, stes lûc e stes orari, si varà la vetrine aromai classiche des miôr novitâts discografichis dal an.
O viodarìn cussì i Nosisà che, a dîs agns juscj de ultime jessude discografiche, a son tornâts cu la lôr gnove produzion “Neri Cjarbon”. Dute di scuvierzi, invezit, la Orchestra Cortile, al lôr debut cun “Ondis di Glerie”. Nol podeve po mancjâ Lino Straulino cul so gnûf lavôr che lu viôt in vore cun vilotis classichis de tradizion furlane tornadis a lei cuntune vieste country-bluegrass.
Sul finî de serade fine e sarà dade fûr la targhe Deganutti premi pal miôr disc dal an sielt di un osservatori di gjornaliscj cualificâts e dedicât ae memorie dal innomenât gjornalist furlan.
A saurî inmò di plui la serade e sarà ancje la finâl, come par solit vivarose, cu lis novitâts puartadis dal Premi Friûl che chest an al mande sul palc cinc grups pardabon ferbints: Savac, Ad Plenitatem Lunae, Luna e un Quarto, Mig 29 Over Disneyland, Ulisse e i Ciclopi.
Dutis e dôs lis seradis a son cun jentrade libare. Di no pierdi!


text:
mercoledì 2 febbraio 2011
La conte misteriose (7): La surîs che e mangjave i gjats
3 coments:
- Dame mit Fächer ha detto...
-
Induvinade! Ansi, juste un an fâ ancje jo o vevi voltât une conte dal stes autôr. Ta la me i lûcs da storie son stâts cambiâts, e il finâl: il tierç proponût ta che origjinarie.
- 03/02/11, 08:51
- Dame mit Fächer ha detto...
-
Ta la me conte il gjat al fume e Frank Spada cussì a le à comentade: "Un giat cal fume... vescul! Al varà senzatri un dopli cal bef, veh!"
- 04/02/11, 08:20
- Dame mit Fächer ha detto...
-
O ai fat tesaur di chel cal veve scrit l'Ostîr:
"Come che o vin gust di tornâ a dî, il biel dal zûc a nol è dome chel di induvinâ la conte... anzit. Il biel al è doprâ la lenghe furlane par "pesâ" altris lenghis e autôrs preseâts."
e ancje da lis racomandazions dal Garzon:
"La prossime conte misteriose e sarà propit facile, cussì i domandi a Bete di fornî sì i siei indizis ma, se e pues, di resisti - come che e à fat cheste volte - a disvelâ titul e autôr fin ae vilie de publicazion de soluzion di mût che si divertissin ancje altris aventors."
ma achì no si viôt nissun cal voli partecipâ al zûc, duncje, vele achì la me rispueste:
"Il topo che mangiava i gatti", da "Favole al telefono" di Gianni Rodari.
Cualchi an fâ o vevi preparât dai dissens (disin miôr elaborazions di imagjinis) par partecipà a un concors di ilustrazion da lis contis di Rodari, promovût da
http://www.rodariparcofantasia.it/
- 09/02/11, 07:14


text:
05 set 2014
Benvignût tal blog dal Furlanâr
Il furlanâr al é simpri atîf seben che Google lu veve proibît par vie che cualchidun al veve zontât un vincul che a Google no i lave. Jo no sai nancje dulà che al si cjatave e mi soi limitât a tirâ vie i leams di int chi no cognossevi e che par debolece ju vevi zontâts. Pal moment o fâs sù cjase!Achi sot 'te webcam al o podês viodi dal vîf ce chi viôt jo pal gno barcon. Di sigûr o viodarês un cîl simpri seren e par chest il blog al é trascurât parce chi soi simpri di fûr ma si tu sês achi pe prime volte tu cjataràas da lei, da scoltâ e da viodi avonde ienfri i scrits,lis cjançons o le mê art. Mandi, ti lassi lâ indenant !Ven a stâi INDAÛR) e scuvierzi di dulà chi ven in Friûl fin dulà chi soi lât a finí
28 ago 2014
Le Furlane
PS: Fait un clic sul titul La Furlane par fâ tasê le musiche di font.
Forsit no lu savès ma le Furlane a é stade une des danzis plui populârs de Europe che par plui di 200 agns si cognosseve dapardut, des placis dai paisuts fin tes corts reâls e chest, ben plui che il rock&roll, il twist, il rap, swing e altris americanadis che si e nò e an durât dome une gjenerazion.
Partide dal Friûl tal 1500 e rivade a Vignêsie a é subite deventade le danze le plui populâr de vile. Daspò di aí (No dome cun Casanova) a é lade a finî dapardut, cussìche ancje cualchi compositôr forest si é mitût a componi Furlanis come Sebastian Bach, Maurice Ravel, Gerald Finzi, Ernest Chaussons, François Couperin e come achi sot in tun sito rùs che nus mostre cemût balâle 500 agns daspò.
Naturalmentri achi, si é dât un stîl signorîl ma imagjinait un tininin i bai populârs tai paîs furlans e cjargniei cu le int vistide come chei che bielzà da un pièç a son doprâts par fâ lis fotos ator di une fontane o un vecjo palaç par fâ ricuardâ lis nestris radîs.
Scrit dal Mario Sommarti A l'ore juste: 11:28 Nessun commento: Leam viers chest mesagjo
Etichetât: forlana, forlane, furlana, La furlane
30 mar 2014
L'Ultin caco
Al mi e sclopât te bocje al prin muardon e tant che cu lis mans o cirivi di no pierdi le polpe che cirive di colâ come le marmelade da un panin masse cjariât, o vevi 'ne bocje da ridi pensant a...
No jé colpe mê se cheste pome mi fâs simpri pensâ ae voie di muardi ch'a i ven a un om cuant che al leche ingort il plasê di une femine ma a é colpe di me agne Lene che mi à dât le drete:
- Mangje chei madûrs tant che son pronts e lasse chei dûrs de bande. Po metiju tal congjelatôr che i cacos par madurîsi e an bisugne di frêt...
E cussì a son tre mês chi tiri fûr un caco par setemane. Lu tiri fûr le sere par ch'al vedi timp di smolâsi vie pe gnot. Al mi displâs di rivâ ae fin dai cacos ma vè le stagjon des freulis che rive vé!
29 dic 2012
Cjantebevi
Lis cjantadis fatis in ostarie o in tun curtîl jenfri amîs e son simpri stadis pai furlan, e ancje di plui pai cjargniei ce ch'al jere di miôr par socializâ. Po a é rivade le radio, le tv e finalmentri internet al scomençât a tignî i furlans distacâts e a fâ ognidun par sè. A sarès ore di gambiâ.
29 nov 2012
L'insumiot
Nassût a Udin e tirât sù a Prât in te val Pesarine, o varès podût deventâ pastôr o stradin, manovâl o al massim marangon. Invezit o ai vût fortune. A vot agns, par vie che me mari no saveve cemût sbarcjâ il lunari o soi finît a Udin in tun colegjo di muiniis. Di li a Cividât e po a San Domeni fin ae etât di 19 agns. Li o varès di vê scuegnût lâ sot de nae ma ancjemo' ne volte o ai vût fortune e gracie di un barbe o soi lât a finî des bandis di Charleroi, in Belgjo.Ma erie veramentri une fortune di colâ tar un dai plui bruts puescj d'Europe? No, justamentri. Alore no sarès restât li plui di chel tant e dome cun tun diplome di marangon te sachete. Li o ai invezit fat mil mistîrs par lassâ gno fradi continuâ i soi studis fin cuant chi ai podût tornâ a scuele ancje jo. Dai 20 ai 35 o ai studiât dutis lis disciplinis artistichis che mi fasevin gole continuant a lavorâ par vivi. Daspo' par vivi miôr o ai scomençât a fâ ce che fin da piçul nissun mi veve volût lassâ fâ.Ma soredut a doprâ i imprescj chi vevi, lis mês mans e le mê gole di creâ mi a menât plui in sù che i miei condiscepui. Scomençant a piturâ, o ai finît par vê cuâdris tes colezions di cualchi comun ator di Charleroi e Bruxelles, prime di metimi a fâ sculture e finî par fâmi strade tal mont de mode e de architeture di internos par vie dai manichins chi ai fat par Jean-Paul Gaultier, Rochas, Dior, Nina Ricci,Van Beirendonck e un frac di âltris.Il timp, cuant che si é ocupâts, al passe cussi svelt che nancje a no si inacuarzisi de fortune che si à vût;ma ce îse le fortune? Di spès a é chê ch'a ven par reazion ae sfortune e che a ti fâs rabiâ. Cussi se il sucès al ven, al somee normâl parcé che si lu merete.O disarès ancje che le fortune a dipent dal puest indulà che a si si cjate.Se si sta in tune rotonde a si pues vê le fortune di incuintrâ ducje chei che passin li ator.E duncje le mê fortune vere a é le miserie di mê mari che mi à fat lâ fûr finalmentri dal Friûl par lâ a fissâmi in tune rotonde internazionâl che sarès le citât di Bruxelles. Ma di chest o mi soi rindût cont dome plui tart.Passin i particolârs par rivâ a chest post.ch'al é fat juste par vie di chest toc, chi sês daûr a scoltâ e che al rimet dut in cuistion parcé che, finalmentri, di ce soio il plui fiêr?
Di jessi rivât ancje a componi musiche e no dome a sunâ chê di chei altris.Par un pôc di timp o mi fasevi fâ lis peraulis des cjançons da chei altris e ancje i arangjaments ma o no jeri mai sodisfat. Di une bande o jeri obleât di lassâ libertât di interpretazion e di une altre o pestavi di rabie parce che mi trasformavin completamentri le idee personâl chi vevi. Chest lu podevi lassâ fâ in sculture ai miei assistents ma no pe musiche. Siché o ai cjapât dut in man e vuê o puès mostrâ dut ce che mi passe tal cjâf cence vê bisugne di nissun. Forsit une di' mi disarai ch'al jere miôr scrivi in francês o talian o in inglês o spagnûl invezit di scivi par furlan ma par me il plasê al reste simpri chel.
E po, o ai il vantaç di no vê bisugne di fâ bêçs cule musiche e alore o pues sei plui libar.Lu fâs in furlan come s'o vès di riscatâ le mê zoventût pierdude a imparâ materiis che no mi interessavin, a amâ int che a si freave completamentri des mês aspirazions o ancjemo' a cjapâ le rivincite su ducj chei che volevin a ducj i coscj fâmi stâ cujet in tun cjanton prestabilît magari a cjantâ dome gjespui e messis.
Di jessi rivât ancje a componi musiche e no dome a sunâ chê di chei altris.Par un pôc di timp o mi fasevi fâ lis peraulis des cjançons da chei altris e ancje i arangjaments ma o no jeri mai sodisfat. Di une bande o jeri obleât di lassâ libertât di interpretazion e di une altre o pestavi di rabie parce che mi trasformavin completamentri le idee personâl chi vevi. Chest lu podevi lassâ fâ in sculture ai miei assistents ma no pe musiche. Siché o ai cjapât dut in man e vuê o puès mostrâ dut ce che mi passe tal cjâf cence vê bisugne di nissun. Forsit une di' mi disarai ch'al jere miôr scrivi in francês o talian o in inglês o spagnûl invezit di scivi par furlan ma par me il plasê al reste simpri chel.
E po, o ai il vantaç di no vê bisugne di fâ bêçs cule musiche e alore o pues sei plui libar.Lu fâs in furlan come s'o vès di riscatâ le mê zoventût pierdude a imparâ materiis che no mi interessavin, a amâ int che a si freave completamentri des mês aspirazions o ancjemo' a cjapâ le rivincite su ducj chei che volevin a ducj i coscj fâmi stâ cujet in tun cjanton prestabilît magari a cjantâ dome gjespui e messis.
In chest blog, che da plui di un an o ai scuegnût lassâ cun disden par vie che cualchidun mi lu à sabotât, o ai voie di continuâ a zontâ alc di tant in tant.
Alc di bon, a si cjatave bielzà chi e là. Se o a ai fat cualchi pecjât parcé chi no vevi capît, no mi scûsi, ce ch'al é fat al é fat. O mi scûsi dome di no scusâmi ma si soi ce chi soi al é ancje parcé chi ai savût tignî dûr cence fâ masse concessions.
O speri dome di no fâ plui i stès erôrs e par chest o scrivarai di mancul.
Alc di bon, a si cjatave bielzà chi e là. Se o a ai fat cualchi pecjât parcé chi no vevi capît, no mi scûsi, ce ch'al é fat al é fat. O mi scûsi dome di no scusâmi ma si soi ce chi soi al é ancje parcé chi ai savût tignî dûr cence fâ masse concessions.
O speri dome di no fâ plui i stès erôrs e par chest o scrivarai di mancul.
Dut chest, juste par dî chi ai tacât a meti sù lis mês composizions ancje sù Soundclouds e cheste achi a é une des ûltimis che inmo' no vês sintût. A é un tic le mê storie di insumiot chi cjanti ae lisere ancje se il sogjet mi sta tal cûr.Sule finâl de cjançon, o vuei dî che si sta miôr sule tiere che sot e daspo', cun dut ce ch'al sucêt pal moment tal mont indulà che ancje i plui grancj paîs a van in faliment, cui nus disial che une di' le inflazion no rivi ancje lassù e ducj chei che son lâts in paradîs a no sedin parâts jù tal infier par fâ puest ai gnûs sants di une altre religjon?
Ma in ce an rivaiso achi? Al sarès pecjât di sei stâts cussi tipicamentri furlans da ignorâ ogni artist tant ch'al jere in vite par scuvierzilu dome cincuante o cent agns dopo:-) Ma o vês le scuse di dî, che no ai fat nuie par deventâ popolâr, anzit, mi soi praticamentri platât.
Ma in ce an rivaiso achi? Al sarès pecjât di sei stâts cussi tipicamentri furlans da ignorâ ogni artist tant ch'al jere in vite par scuvierzilu dome cincuante o cent agns dopo:-) Ma o vês le scuse di dî, che no ai fat nuie par deventâ popolâr, anzit, mi soi praticamentri platât.
15 nov 2012
Cjançons d'amôr furlanis
Lis cjançons d'amôr furlanis a son raris. Come se i furlans a vessin pôre di mostrâ i lôrs sentiments. Fasin alore une biele ecezion cun tune balade sentimentâl e romantiche zuiade da doi vêrs morôs il di dal fidanzament. Se po o vês chê di fâ compagn...
Iscriviti a: Post (Atom)


text:
Il buinč
Ai 6 di Mai dal 1647 - ai 6 di Mai dal 1828 - ai 6 di Mai dal 1976
La dì dai 6 di Mai a torne simpri donǧhe cuand che si fevele des mumiis di Venčon. Ma ese dome une coincidence o esal daûr alc di mistereôs? Parcè di dut un trop di mumiis tiradis fûr prime dal Votcent andʼè restade nome che une? E màssime: cui ese cheste che dučh e àn imparât a cognošile tant che il buinç?
«Cui àjal puartadis vie lis mumiis?»
Chesčh misteris al cîr di dislidi Francesc dai Stringârs, student di medisine di Padue, cuand chʼal rive a Venčon ai 6 di Mai dal 1828 come jutori dal soremestri Marcolìn. Dute la veretât a pâr platade daûr di un bibieč:
«Mi rosee a ret de schene là chʼa jè la prime ombrene»
Francesc al cirarà di disgredeâlu adun cu la inceose Julie dai Vorajos.
Òpare segnalade de jurìe tal premi leterari San Simon 2015.
Ultime presentazion
- Udin
28/5/2016 @ 19.00
Libreria di San Paolo


text:
Gjenue
Gjenue al è un comun di plui di 550 mil abitants, cjâf lûc de omonime provincie de regjon Ligurie.
Tabele dai contignûts
Teritori[cambie | modifiche il codiç]
Gjenue e je logade tal mieç de Ligurie, dilunc di cirche 42 chilometris di cueste, ae estreme bande ocidentâl de Riviere di Jevât. Daûr dal puart e des frazions costieris, si cjatin i prins rilêfs dai Apenins. La citât e je dominade de 'Lanterne, un fari alt 117 metris, visibil a 30 chilometris, che al è il simbul de citât.
Storie[cambie | modifiche il codiç]
La storie di Gjenue e je, in dut câs, influençade dal mâr, di simpri pont di riferiment de metropoli. La citât e fo une des Republichis marinaris, insiemit a Vignesie, Pise e Amalfi.
Probabilmentri, il periodi plui florit pe citât al fo i vot secui di Republiche: Gjenue e jere la capitâl di un stât che al comprendeve scuasit dute la Ligurie, la Corsiche, il bas Piemont e la isule di Capraie.
Tal 1814, il teritori de Republiche al fo anetût al Ream di Sardegne, daspò des decisions dal Congrès di Viene.
Il XX secul, e in particolâr il periodi dal Fassisim, al viôt la creazion de Grande Gjenue: in altris peraulis, la union di plui di vincj comuns dal litorâl, come Nervi, Pegli, Sampierdarena, Voltri e altris, par creâ une uniche grande metropoli, dilunc di dute la Marine di Gjenue.


text:
1 di Avost
Il 1 di Avost e je la 213° zornade dal Calendari Gregorian, (la 214° se l'an al è bisest). A mancjin 152 zornadis pe fin dal an.
Tabele dai contignûts
Acjadiments[cambie | modifiche il codiç]
In Friûl[cambie | modifiche il codiç]
- 1353 - Un edit imperiâl al dâ a la universitât di Cividât il ricognossiment di 'Studium generale'.
- 1509 - I Venezians, che a cirin di là a judâ Cividât ca je assediade, a vegnin batûs a Remanzâs da lis trupis imperialis e a scugnign ritirasi a Udin.
Vie pal mont[cambie | modifiche il codiç]
Nassûts vuê[cambie | modifiche il codiç]
- 1894 - Ottavio Bottecchia, ciclist professionist († 1927)


text:
More
La more al è un zûc che al consist intal induvinâ il numar dai dêts mostrâts dai doi zuiadôrs. Al è un zûc di societât une vore cognossût in dute Europe, za dai timps antîcs, che al podarès vignî fûr de usance di contâ cui dêts.
Tabele dai contignûts
Cemût che si zuie[cambie | modifiche il codiç]
Si pues zuiâ a doi o a cuatri. A zuin doi par volte, e chescj zuiadôrs a tegnin un pugn daûr de schene, po mostrin un numar di un a cinc cui dêts e in contemporanee a disin un numar di doi a dîs, che e je la some dal numar mostrât dal zuiadôr e dal so aversari. Cui che induvine la some al vinç al pont, se ducj e doi a induvin o nissun al induvine, si va indevant. Se si zuie a cuatri, cui che al fâs il pont al reste, cui che al piert al ven sostituît dal so copari.
Strategjiis[cambie | modifiche il codiç]
La more nol è un zûc cussì facil cemût che al samee a voli. Par dî tal stes moment il numar e mostrâ i dêts i vûl concentrazion, e spes i zuiadôrs esperts dopo pôcs colps a rivin a becâ al prin colp il numar. A son dopo une serie di trucs e robutis che a metin in dificoltât l'aversari e son al limit tra legâl e ilegâl e duncje une font di discussions infinidis. Ancje il mût di dî i numars, che a àn di jessi facii di capî, al è une vore vari e spes al cambie di paîs in paîs e di persone a persone.
Storie[cambie | modifiche il codiç]
Lis primis notiziis de more a vegnin dal vieri Egjit: intune tombe di un alt dignitari di cort de XXVe dinastie, si pues viodi il muart che al distire il braç cuntun numar, metût cuintri a un altri zuiadôr.
Inte pituris dai vâs grêcs a si cjatin Eline e Paride che cu lis mans a zuin di more. Ma lis notiziis plui claris a vegnin dai timps dal Imperi Roman, cuant che Ciceron al scrîf: "dignus est qui cum in tenebris mices", ven a stâi "e je une persone degne chê cu la cuâl tu puedis zuiâ di more tal scûr". Par latin la more si clamave "micatio", dal verp "micare" o in mût complet "micare digites", ven a mostrâ i dêts tal zûc.
Tai timps sucessîfs a son une vore di testemoneancis, ancje in pituris, di zuiadôrs di more. Il zûc al jere ancje un des pocjis robis che a podevin fâ par passâ il timp i soldâts inte Grande Vuere.
Difusion[cambie | modifiche il codiç]
La more e je pandude in dute Italie, in particolâr in Sardegne (sa murra), in Provence (mourra), in Corsiche, in Catalogne e in Aragone.
In Friûl[cambie | modifiche il codiç]
La more e je une vore zuiade in Friûl, ancje se, come tal rest de Italie, al è il probleme che al è inserît te liste dai zûcs proibîts. Cheste proibizion e ven dai timp dal fassisim, parcè che la more e jere cause di rissis spes violentis, derivadis de violence verbâl dal zûc. Vuê cheste proibizion e je stade gjavade in Trentin, parcè che il contest nol è plui chel di une volte, ma il zûc al ven fat spes in mût sportîf.
Leams esternis[cambie | modifiche il codiç]
- (talian) Amici della Morra - Associazion furlane
- (sardegnûl)(talian)(inglês)La more in Sardegne
- (talian) Federazione Italiana Giuoco Morra


text:
Intant
de sô prime visite uficiâl intes sîs conteis, il gnûf segretari
di stât pe Irlande dal Nord, James Brokenshire, al à declarât che
no son lis cundizions par meti in vore l’articul dai acuardis di
pâs dal Vinars Sant che al previôt la pussibilitât di un
referendum pe riunificazion de isule. La ipotesi e jere saltade fûr
intal doman dal referendum su la jessude dal Ream Unît de Union
Europeane dal moment che i citadins de Irlande dal Nord si vevin
declarâts in maiorance cuintri de jessude. Dopo di un prin moment di
cidin, lis autoritâts de Republiche de Irlande a àn invezit mostrât
di no scartâ cheste pussibilitât. Il prin ministri Enda Kenny al à
dite che propit il procès di jessude dal Ream Unît de Union
Europeane al podarès creâ lis cundizions par clamâ dongje il
referendum e che intes tratativis che si inviaran tra lis parts si
varà di tignî cont ancje di cheste opzion. In Europe si à ancje za
vût un precedent di podê imitâ – al à zontât Kenny – ven a
dî la riunificazion jenfri la Gjermanie dal Ovest e chê dal Est.
Ancje pal Fianna Fáil,
il principâl partît di oposizion de Republiche, chê dal referendum
e je une strade che e reste vierte.
Font:
BBC,
18/07/16


text:
lunedì 18 giugno 2012
Soflades
Le gnieçute vuê e je stade ator fin misdì. Agne Lene e à scuegnût lâ a clamâle tal ort, po a berlâ pe ferade, po pe glerie e finalmentri, tant che le clamave di une bande, jê e je vignude fûr da une altre. A jere dae comari di dutis lis comaris: Le Lussie.
Nuie di mâl, intindinsi. Tant che le frute e je da jê, a pues stâ cuiete. Baste che no i dedi masse porcariis senó le frute a taule no i mangje plui nuie e baste che no i fâsi plui dutrine che un plevan sinò po a messe si stufe.
E justementri, tant che i siervive le mignestrute e varès volût domandâi cemût che e jere lade dae Lussie ma à decidè di spietâ che le frute i cjacari di bessole e di fat, ae tierce sedon di mignestre:
- Agne Lene, parcé no mi contistu mai storiis di sants?
- Parcé che di chês storias aí a tu nd'âs ancje massa da Lussia e cuant che tu vâs a dutrina a tu varâs inmó di plui. Sofla sula sedon se nò tu cji sbrovas. Jo cji conti dome di chês che no cji contarà nissun. Sofla!
- Sì, ma a mi a mi plâs di savê lis storiis dai sants - e dîs soflant un fuh. - Vuê a mi à contât che a 'nd ere un sant che al cjacarave cui ucei e cun ducj i anemâi. Fuh! Parcé no mi contistu bielis storiis cussì? Fuh!
- Eh ma. No sta soflâ cussì fuart che tu strucjas la mignestra sula tovaia, mo.
Le pine e pare jù le sedon di mignestre soflade e a 'nt cjape sú une altre che e sofle domandant:
- Agne Lene, parcé no atu nissun cuadri di sant e nissune statue de madone in cjase. No preistu mai tu? Fuh.
- Eh sì sì chi prei, ma cidina cidina. No ai voia di dâ fastidi al Signôr cu las mês preieras che lui al é di sigûr bielzà massa cjapât a scoltà dutas chês dal Papa, dai vescui, dai plevans e dutas chês dai puar biâts e chês dai mangja... Ostia la possa ardi di Lussia che a 'nd à simpri una! Sofla, ch'a tu cji sbrovas!
- Fuuuh, e o sofli pur! Fuh, ma ise vere che il Signôr al sa e al viôt dut?
- Eh, al savarà ben lui, cui ch'al é bon e cui ch'al é trist. Nol coventa mostrâ ch'a si prea par sei buina e no coventa mostrâ sants e madonas par fà crodi che si é bogns.
- Fuh. Alore ancje un plevan al pues sei trist?
- Eh ma, a tu lu domandarâs a pré Leon. Lu savarà ben lui il parcé ch'al ven a bevi il café da me invezit di lâ da Lussia , no?
- Fuh! Ma la Lussia a mi conte simpri bielis storiis di sants a no pues sei triste.
Gnervoside, agne Lene e tire il flât come par cjapâ fuarce, e sbasse i braçs come par lassâ prêse, e siere i voi come par domandâ perdon po e sofle cence misure sule sedon de piçule e i zonte: - Sa cji plasin tant las storias da Lussia, domandigji alora cemût ch'a è fat par neâ i tuis da sô gjata.
Joii, ma tu mi âs sclipignât la mignestre tai vôi, mo!
di Jaio Furlanâr
Etichetis: Contis, Gjenar ironic, Jaio Furlanâr
lunedì 11 giugno 2012
Picinin, amôr gno
Lu sai che ti plâs mangjâ pocut e san ma buinut, e o soi pronte pal to plasê a vignîti daûr cui mei mangjarins. A buinore o larai a marcjât a cjoli par te il latut plui frescut, il pagnut cjalt di fôr e lis pomutis plui golosutis. Ti dismovarai cu la guantierute de gulizion, cuntune rosute fresculine e une bussadute. Ve ca, ti disarai, il to sugut di narancis pene strucjât. Lis tôs fetutis di pan brustulidis cu la marmeladute di freulutis e il to cafetut cul lat ma cence zucar, signurin gno biel.
Pal to gustadin, nome une salatute frescie di ort, cui ravanei e la ruculute che ti ai semenât jo la cunvierute, bagnade e curade cu lis mês manutis. E ti zontarai dongje nome un jogurtin magri, che lu sai ti plâs tant.
O lavarai la salatute fue par fue che sedin lustris, e il pomidorut a çariesute lu taiarai pal mieç, amôr gno, che tu sintis dut il savorin di soreli par che ti jempli il to curisin di bogns sintiments. O cuinçarai il dut cul vuelissut dolç e delicât de riviere di soreli jevât de Ligurie, cun pene une gotute di asêt aromatic che o fâs jo, par te tenerece mê. Une gotute de mê salivute par striati che no tu ti dismenteis dal to amorut adorât. Par saurî la tô salatute une mê lagrimute salade di comozion al ricuart dal nestri prin amôr cuant che o jerin zovins.
Pe cenute, pensarai vie pal dì, che o soi sigure di sauriti il stomi e che par un an o rivi a discjoliti dai toi pinsiruts cence stufâti nancje une volte. E no mancjarâ su la taule chel taiut di vinel neri di cantine che ti va ju tant ben. Par indulciti la bocje palacinke ae marmelade che o fâs jo o budinut di cjicolate, daûr de ispirazion.
Alore, mi vuelistu tant che tô afezionade cogute di cjase? O soi nete, che o fâs une dociute ae matine e il bagnut sot sere. Mi tai parben lis ongulutis e tal fâs vulintîr ancje a ti. No mastii gome merecane, no mi impuci il flât di spagnolets, no ai pei di plui ni sot dai braçs ni là che tu vâs dispes a cjapâti lis tôs gjoldudutis. Lis mês manutis a san cusinà e fâti gjoldi. Se al covente o pues ancje insavonâti la schene e resentati i cjavei. La gnot o pues scjaldâti co mi intachi crote a ti. Mi vuelistu amôr gno picinin?O sarai la tô cogute, la tô camarele, la tô stuute, la cunvierie di arâ e savoltâ salocor. Prin di durmî ti puartarai la camomilute.
Parcè alore tu ti sês stufât di chê sdrondine di Marie, chel gran putanon di chilo, bocognone trucade e tu sês tornât di me, om di mierde che no tu sês altri. Chê carampane, cun chei tacs di dodis che cole dal moment, troie che dut lu san e ridin di te. Parcè gno picinin propite cun chê vacjate di Marie. E cumò che ti à stufât cui soi numars di rivendicule di sante catarine tu sês tornât a a fati cocolâ ca di me, schifôs di un sporcacion che no tu sês altri.
Ti siesti jo, no stâ vê pôre, i toi fastidiis.
O rivi in cjamare dal moment cu la camamilute clipe par te, cuntune sedonute di mîl e une di velen pes pantianis, cussì che sedi la ultime volte, ninin gno, che ti siervìs e che ti torni a cjapâ indaûr daspò di ancjemò une altre scjampadine cu la ultime sdrondine che tu sês lât daûr.
di Stefano Gasti
Etichetis: Contis, Gjenar neri, Stefano Gasti
venerdì 8 giugno 2012
balades
Louis Joseph Raphaël Collin, Honte, 1892musiche par compagnâ la conte
prin moviment: jessî. valz.
tal cuchil dal Riul, taponât intal sorc, al cjatave bielstâ copari Vincèns. curiôs, furighìn, gjalinâr, i plaseve ogni dì cirî fûr le miôr ande de vite. ben di là dai setante si lecave inmò i lavris gjoldint cun bon estri de nature il misteri. a dî il vêr le sô plee no jere spartide: che le sfrente de scugne no dave francjisie. cundut le balade (si capis, in moreste) i leve di viole: tra une cerce e un taiut al fumave le beche pilucant di plasê. che al fos sul content si viodevilu in muse: svelts i voi e barons un biel pâr di mostaçs. al rideve di gust vent tal ort il cupeç: che i zuiave di gale ogni sclip di bielece.
invidiât di scuindon, pôc di sest in peraule, al gustave le pome, di stagjon in stagjon. nol à fat malegracies che in rivuart al tignive ognidun ogni volte: e tal câs al scuarzeve nome chel che di bon e volevin di lui, sedi vedue par simpri o pôc dome in chel jenfri.
secont moviment: vê. tango.
dut diviers il bon Roman: un biel grop di brâf cristian. possident insin de muse, cule vôs fate, di orcul. lui tignût al jere invezit, salt, onest, lavoradôr: che pal ultin jere vêr, a da jù par chei altris dôi.
ancje lui mai nol diseve nissun no a dibisugne, nome che a l’ocorence, si faseve dâ un acont: a le sclete, di buinore, tant par disduliâsi i gnerfs.
« … o ai di plantâ patates... » « ven doman ti’n doi un sac ... »
« … o ai bisugne di fasûi... » « ven doman ti doi i miôr ... di bessole, tor des cinc ». e in te stale cules vacjes, prin di molziles al molç une mari di famee che di meti dongje e veve par chês bocjes il gustà ... e jere propit di bessole.
“se Diu al viôt jo o proviôt ... vevio di mandâ mê fie che a lui i lave miôr? jo o tâs o vai o glot. po cjalant i fruts mangjâ o dîs nome: par vuê o ai fat! doman Signôr fasarâs tu… ”.
lui al leve nome a messe le zornade de salût: che Madone i des inmò robustece par mandâ indenant dure chê tiere! e jere tante a guviernâ…
al pinsîr al suspirave. dut content dal so ben fâ.
detule. mazurche.
no si pues meti judizi cuant che no si à a ce fâ cul pelôs di che puar vivi. Ma par dî une robate volarès olsâ che almancul di pavee un al cjoleve: il so gjoldi, fasint gjoldi. biel chel altri dut cjapât, al cjapave juste impen, ognidun di fan pal cuel.
vâl a dî …
che diu-nus-vuardi sei par vuê che un doman
dant cumò il mût di jessi e vê une dì ancje di jentrâ ( … ? )
po … jessi fûr de maluserie, par vê part de biele gjonde …
e ca ducj a tocjâ len:
sore che inte val-des-lagrimes, nô o vain propit benon …
finâl. minuet.
scjaraçule, maraçule
la lusigne, la craçule … [1]
di el fari
Etichetis: Contis, El Fari, Gjenar poetic, Gjenar romantic
lunedì 4 giugno 2012
Agne Lene e le puestine
Vuê agne Lene a si è jevade cul pît sbaliât, a someave tirâ il mussic e a fevelave dome cui sì e no. Dal pancôr, dal becjâr, al bondì di chês che tornavin de messe e à rispuindût dome cuntune cjalade e si capive subite che no veve voie di cjacarâ. Va ben che a jê las mangja ostias no i son mai ladis jù tant, ma fin cumò ur rispuindeve simpri cun buine voie. Si fermave ancje a fâ une cjacarade par savê se il plevan al veve predicjât alc di bon o alc di stuart o par savê cui che e jere gravide o cui che al jere muart, se al jere il paron o il gjat, l'om o le femine, cui che al jere lât a stâ a Udin o cui che al jere vignût a stâ in paîs e po des sbrindulis e dai mostros di chei paris e di chês maris che diu ju sfulmini che no van a messe che a ogni muart di Pape...
Le puestine cuant che le à viodude da pé de vile le à clamade par dâi le sô pueste ma jê a no si é fermade, i à fat un segn disint alc che a no à capît. Forsit e jere di presse parcè che subite dopo, cuant che le à viodude incrosâ le sô amie Gjildine, no dome a no si son saludadis ma a an slungjât il pas come se a vessin la peste.
Propit lôr dôs che son cognossudis come lis plui grandis amiis dal paîs e che lis comaris a no lis sparagnin mai, nancje tes preieris.
Cuant che invezit i à puartât le pueste in cjase, agne Lene a someave come simpri. Alore i à domandât il parcé di tante presse e di tant malumôr. Ma agne Lene, ae sô domande, mieç scandalizade e mieç ironiche i à rispuindût cuntune altre domande:
-Ma no atu viodût che la Gjildina no mi à nencja det bondì vuê? Ho!
Alore le puestine e à capît. Ma chest a no lu à disarà a nissun. Le bocje da ridi che cumò i faseve agne Lene i bastave e nol coventave fâ ridi dut il paîs disint ce che agne Lene a veve dismenteât vuê prime di lâ fûr.
Ma e à di lâ ancje dae Gjildine. Al sarès biel se ancje jê a i disès:
-Ma no atu viodût che a no mi à nencja det bondì vuê?
Sperin dome che cumò a vedi vût il timp di metisi le dentiêre ancje jê.
di Jaio Furlanâr
Etichetis: Contis, Gjenar ironic, Jaio Furlanâr
venerdì 1 giugno 2012
pomes salvadies
Gustùt e so fradi e restin vuarfins: cussì barbe Ugjèni, un om di gran cûr, ur dâ vulintîr acet te famee: che li a cjase sô, nol è stât neât un sotet a nissun, ni un bocon di pocade. Mighe dibant, si capis: sore cuintri un lavôr, nome pôc. inte stale e tai cjamps, d’invier e d’istât, di mût che in braùre, contents ducj insiemi, si dei une man indulà che al covente, tignintsi ancje in bon.
Ma il lavôr di ogni dì al è un poç cence fonts, dal lusôr di buinore al lâ a mont dal soreli che « si no si cres bintars [1] si ven sù pelandrons, cun voe di fa nuie! » cuant che invezit un om al met pardabon il so estri intal fâ, par mandâle indenant cun dut il so gnerf: imparant a cuistâsi a misdì le mignestre e le sere, diuvueli, polente e lidric.
Gustùt une dì si è pierdût vie pai siums, sintint tra i ramaçs i uciei a zornâ. “jenfri chei sterps, lôr almancul son libars ... - al pense - e ur côr fin daûr, clapadantju di rabie, parcè dute che gjonde i dave un fastidi ! - o soi piês di un uciel...” al diseve fra se. in chê volte no si leve a dutrine a imparâ che il bon Pari al à a cûr ogni fi, par piçul che al sedi, dome a scuele si leve di sudizion: di mestri e di predi (che e jerin studiâts). dal paron e dal siôr (che tignivin in stangje). dal plui grant al plui vecjo, (par fuarce. ancje cence reson ) « ... tu tu âs di tasè, che tu sês un snacai ... ».
al veve une fote che si dismentee di puartâ l’aghe ai setôrs.
« usgnot cence cene! » i dîs barbe Ugjèni. lui al scjampe tal ort a robâ doi cudumars, cun rabie, zurant: chest istât in chê cjase jo no vuei plui mangjâ. di chê dì indenant al à fat di bessôl, simpri a mut: jentrant a sotet juste nome a durmî. nancje un cic di chei altris: che par vie de strachece, no cjatavin le fate se no chê dal stramaç.
e di li ogni an di avrîl a setembar, al va vie pai cjamps a cirî mangjative cognossint in riviel, ritais e jerbum, imparant di bocjade, ducj chei bogns di crustâ: l’asprin panevin e il dolç des butadets, il mugnestri frutam e dut chel salvadi. gramolant cun plasè e coltant sore nuie: pai cjamps cul soreli e tai sdrups cu le ploie. lui libar, cidin, parmalôs, dulinciôs, cun fan ingrumade e risulte badiâl.
in dut chel slavin di fruts e di grancj nissun plui lu conte che i baste al lavôr fâsi viodi di uce e seguitâ a dâi daûr, di un scûr a chel altri.
°°°
… e cussì a le Vierte o cul zovin di lune, tal vieri in seren o subit dopo i burlaçs, ducj sot a cutin di preiere in pagnut …
dome a un no i covente vê man cule strussie: un mulut tarondin, blanc e ros di miluç. si rondole par cjase, riçot neri e ocjaluts, daûr di chês femines che ordenin in volte les cjamares e chê altre e dan dongje il mangjâ.
lui al è simpri li,
si ancje al à une famee: parcè a barbe Ugjèni i plâs velu par se.
dome a un no i covente vê man cule strussie: un mulut tarondin, blanc e ros di miluç. si rondole par cjase, riçot neri e ocjaluts, daûr di chês femines che ordenin in volte les cjamares e chê altre e dan dongje il mangjâ.
lui al è simpri li,
si ancje al à une famee: parcè a barbe Ugjèni i plâs velu par se.
di el fari
[1] bintar:al vûl dî torzeon, vagabont, ziremont. le peraule e derive dal todesc Winter: Invier. E le espression “fâ il bintar” e voleve dî “sta fûr par l’Invier”. Si riferive a chel emigrant che non tornave a cjase te stagjon frede, come ducj chei altris. Magari al veve les sôs buines resons: tant e tant le nomee e je deventade chê di pelandron, flacjon, gratepanze. O invezit e jere dute invidie, cuissà!.
Etichetis: Contis, El Fari, Gjenar romantic
Iscriviti a: Coments al post (Atom)


text:
E je di chescj dîs di Avost 2015 la gnove de scuvierte di un calendari di piere, vecjo di miârs di agns, fate in Val d’Aoste tal comun di Donnas dal archeoastronom talian Guido Cossard. Si fevele di un lûc tignût ancjemò platât par pôre che il va e ven di curiôs al finissi di fâ dams prin di podê protezi a dovê il sît e cirî di savê cuant che e je stade fate la opare. Te Val d'Aoste e plui jù fintremai te provincie di Turin tal teritori clamât Canaveis, a si cjatin un grum di pieris picadis a forme di piçulis copis par figurâ sedi oms sedi stelis e costelazions dal cîl, ch'a son stadis datadis a la fin de etât de piere e scomençâ de etât dal bronç, e par intant a si pues pensâ ch'a si trati de stesse ete, ven a stâi ator di 4-5000 agns indaûr. Ma cemût ch'al è fât chest calendari e cemût ch'a si dopre a nol è dificil di capî al dîs Cossard: al è un sisteme di nicjis sgjavadis ta un cret a la juste distance, e di un bûs taront parsore ch'al lasse passâ la lûs dal Soreli par lusorâ une sole nicje a la volte, secont da la altece dal Soreli tal cîl. Cuatri di chestis nicjis a àn alc di speciâl parcè che dôs di lôr e vegnin lusoradis dome tai dîs dai Ecuinozis di Vierte e Sierade e altris dôs dome tai dîs dai Solstizis di Istât e di Unvier, come a segnâ lis stagjons dal an a chei timps là vie. Altris nicjis a lavorin cu le lûs de Lune segnant la Lune plene in rispiet de posizion dal Soreli, tant che tal Lunari. Di sigûr cuant ch'al sarà finît il studi a vignaran fûr altris scuviertis di no crodi. Al zonte Cossard che le "tecniche dal bûs" e je gnove dal dut pal nestri continent, jessint che dome te Americhe, tai lûcs dai popui Anasazi, a si cjate alc di compagn. Bisugne dî che ancje i Egjizis e i popui de Mesopotamie a cognossevin ben il scori des stagjons, forsit ancje miôr di noaltris cumò, parcè cuant che tai agns '60 dal secul passât, par salvâ il templi di Abu Simbel dal inagament procurât da la costruzion de dighe di Assuan, a àn clamât i miôr inzegnîrs e astronomis dal mont e al la fin il templi al è stât taiât a tocs e tornât a fâ sù a 65 metris plui adalt e 300 metris plui indaûr, parsore une culinute. Il templi origjinâl al jere stât tirât sù dal faraon Ramses II, plui di 3.200 agns indaûr e al tignive ta une stanziute clamade il "Santuari" cuatri statuis di divinitâts, une e jere la sô, ch'a cjalavin la puarte de jentrade in mût di vignî lusoradis da lûs dal Soreli dome doi dîs al an: il 20 o ben ancje il 19 e 21 di Fevrâr e il 20 o ben il 21 di Otubar, e somee tes ricorencis de nassince e de incoronazion dal Faraon. No covente dî che i architets a vevin fât in mût che il plui lusorôs e ch'al tignive plui a lunc i rais dal Soreli, al jere propri lui, il grant Ramses II, ch'a si veve fat fâ Divin di bessôl. Po ben i architets e i astronoms modernis te ricostruzion dal templi tal gnûf lûc, a no son stâts bogns di otignî chês datis, e cumò chel câs al capite il 22 di Fevrâr e il 22 di Otubar. Ch'al sedi stât un svindic dal Faraon par vêi disturbât il so sium?
di Bepi Zefon


text:
mercoledì 25 novembre 2015
La buinore
7 coments:
-
-
Benpo benpo Michel braf, tu as presentat intune forme gnove il vivi di une volte,indula che ogni famee e veve le fabriche in cjase par tindi al lavor, la stale, l'ort,il polinar,il cjot, e se cualchi fantate ti tardave tal siun, la sirene de fabriche no ti cridave, se no che da vacje a visati il ritart. Lussian
- 25/11/15, 09:34
- Galliano ha detto...
-
Sveantsi, insumiantsi di vê bielzà concludût il cefâ de buinore. Une nature in moviment cence premure ma ancje cence polse, silabânt il ritmi de matinade, tic.. tac... tic... tac, come che fos un orloi.
Une biele cadence te fevelade e te ande.
Biele
- 25/11/15, 18:37
-
-
Une biele lezion di Furlan. Graciis di cûr a Michele
- 25/11/15, 20:57
- Giovanni Nello Malisano ha detto...
-
Biele, par dabon biele gustose. Gaciis Michele
- 25/11/15, 20:59
-
-
Biele e origjinȃl , mi ricuarde il stȋl poetic di Aldo Palazzeschi in version furlane.
Mandi
Egle T.
- 26/11/15, 11:53
- Yaio ha detto...
-
Biele le idee di fa rimâ lis silabis in chest mût. A mi mi fâs pensâ a Serge Gainsbourg ma dome par fâ un paragon. Le lenghe furlane a é un grum plui flesibil che chê francês o taliane e no vin inmó finît di doprâle.
- 27/11/15, 17:11
-
-
Ce biele Michêl! Cuissà se a Checo Tam a i ven voie di musicâle in Rap? Bepi
- 28/11/15, 10:02


text:
Magma
Il magme al è un miscliç fondût di materiâi svariâts che si cjate sot la croste de tiere. Il magme al pues disfredâsi sot tiere, diventant un cret erutîf intrusîf, o vignì fûr come lave di un vulcan diventant cret erutîf efusîf. Il magme al ven clamât acit sal à tant silici, intermedi o basic vie vie che la percentuâl di silici e je minôr. Il magme basic al è chel plui fluit, chel acit al è invezit une vore penç tant e je vere che la lave di magme basic e pues cori par un sac di chilometris cuant che la basiche e a la tendince a fermâsi subit.


text:
dijous, de novembre 16, 2006
Jo odei i trenos
Jo ju odei. Ma plui di ogni altre robe. Mi metin al siopar juste cuant che o ai di tornâ sù. O soi sigûr che l'Italie al è l'unic paîs disvilupât dulà che sucedin robis cussì. Sperin che faledi dut cussì a tornin a creâ une societât di zero. E magari viarzin ancje ae concorince. Ma son dome sperancis. A cambiin i guviers ma nol cambie nuie. Stupid country. I should have left it before. Hope there is still time for that.
O ai ancje di scomençâ a fâ alc cul studi, vonde bassilâ dome cun Internet e gjoldisila cui amîs. Lu disi simpri, si sa mai che e sedi la volte bune. Vuê o ai ancje savût che un esam che o ai ancjemò di passâ, fisiche, al sarà ancjemò plui dificil, di disperâsi.
Intant soi passât a Blogger Beta. Varai di inzornâ il model par viodi dutis lis novitâts, fasarìn ancje chest. Cumò si puedin zontâ lis etichetis par ogni messaç. Mah
O ai ancje di scomençâ a fâ alc cul studi, vonde bassilâ dome cun Internet e gjoldisila cui amîs. Lu disi simpri, si sa mai che e sedi la volte bune. Vuê o ai ancje savût che un esam che o ai ancjemò di passâ, fisiche, al sarà ancjemò plui dificil, di disperâsi.
Intant soi passât a Blogger Beta. Varai di inzornâ il model par viodi dutis lis novitâts, fasarìn ancje chest. Cumò si puedin zontâ lis etichetis par ogni messaç. Mah
Zontât di Andri a lis 19:00
Etichetis: informatiche, trenos, universitât
Subscriure's a: Comentaris del missatge (Atom)